ml en ml ml en ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en ml en fr ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en ml en en en fi en ml ml ml en en en en ml cs cs cs en da cs en en cs cs en en en cs cs da en cs en en cs da en en en cs cs da en da cs en en cs da en en en de da en da cs en en cs cs en en en cs cs da cs en en en cs cs da en da en en cs cs en en en cs cs da en da cs en en cs da en en en cs cs da en da cs en en en
skip to main | skip to sidebar
കേരളത്തിലും ഇന്‍ഡ്യയിലും ലോകമെമ്പാടുമുള്ള സമകാലിക പ്രശ്നങ്ങളേക്കുറിച്ച് സമയം കിട്ടുമ്പോള്‍ എഴുതുന്നതാണിവിടെ കാണുന്നത്. ഇതു വായിക്കാന്‍ എല്ലാവര്‍ക്കും സ്വാഗതം. അഭിപ്രായങ്ങളും നിര്‍ദ്ദേശങ്ങളും സഹിഷ്ണുതയോടെ സ്വീകരിക്കുന്നതാണ്.
ഇന്‍ഡ്യ ഇന്നലെ   റിപബ്ളിക് ദിനം ആഘോഷിച്ചു.  ജനാധിപത്യത്തിന്റെ പ്രസക്തിയേക്കുറിച്ചുള്ള ചില ചിന്തകളാണിവിടെ. അതിനു മുന്നെ രണ്ട് വാര്‍ത്തകള്‍ പരാമര്‍ശിക്കാം.
ദമ്പതികളെയും കുഞ്ഞിനെയും നടുറോഡില്‍ മര്‍ദിച്ച ഉന്നതന്റെ മകനെ രക്ഷിക്കാന്‍ നീക്കം
SA Supreme Court Justice Anne Bampton fined after hitting cyclist while drink driving
ഇന്‍ഡ്യയില്‍ മദ്യപിച്ചു വാഹനമോടിക്കുകയും നടുറോഡില്‍ അക്രമണം നടത്തുകയും ചെയ്‌ത  വ്യക്തി കേരളത്തിലെ ചീഫ്‌ വിപ്പ്‌ എന്ന വെറും ആലങ്കാരിക പദവി മാത്രമുള്ള പി.സി. ജോര്‍ജിന്റെ സ്‌പെഷല്‍ പ്രൈവറ്റ്‌ സെക്രട്ടറിയുടെ  മകനാണ്. അതുകൊണ്ട് പരാതി പിന്‍വലിക്കാന്‍ കേരള പോലീസ് ആവശ്യപ്പെടുന്നു. ഓസ്ട്രേലിയയില്‍ മദ്യപിച്ച് വാഹനമോടിച്ച് ഒരു സൈക്കിള്‍ യാത്രികയെ ഇടിച്ച വ്യക്തി അവിടത്തെ  സുപ്രീം കോടതി ജഡ്ജി ആണ്. എന്നിട്ടും പോലീസ്  കേസെടുക്കുകയും അവരുടെ ലൈസന്‍സ് റദ്ദാക്കുകയും ചെയ്തു.
ജനാധിപത്യത്തിന്റെ രണ്ടു മുഖങ്ങളാണീ രണ്ടു സംഭവങ്ങളിലൂടെ അനാവരണം ചെയ്യപ്പെടുന്നത്. ജനാധിപത്യ രാജ്യമായിരുന്നിട്ടും നിയമം ബാധകമല്ലാത്ത ഒരു വരേണ്യ വര്‍ഗ്ഗം ഇന്‍ഡ്യയിലുണ്ട് എന്നാണിത് തെളിയിക്കുന്നത്.
ഇന്‍ഡ്യ ലോകത്തിലെ ഏറ്റവും വലിയ ജനാധിപത്യരാജ്യമാണെന്നറിയപ്പെടുന്നു. അമേരിക്ക ലോകത്തിലെ ഏറ്റവും ശക്തമായ ജനാധിപത്യ രാജ്യം എന്നും അറിയപ്പെടുന്നു. ജനങ്ങള്‍ക്ക് വേണ്ടി ജനങ്ങളാല്‍ ഭരിക്കപ്പെടുന്ന ഒരു വ്യവസ്ഥിതിയാണ്, ജനാധിപത്യം.  പാര്‍ലമെന്ററി ജനാധിപത്യത്തില്‍ ജനങ്ങള്‍ തെരഞ്ഞെടുക്കുന്ന പ്രതിനിധികളാണു ഭരിക്കുന്നത്. ഇതിന്റെ ശരിക്കുള്ള വ്യാഖ്യാനം  ജനപ്രതിനിധികളില്‍ ഭൂരിഭാഗം പേരും അനുകൂലിക്കുന്ന ഒരു കാര്യം നടപ്പില്‍ വരണമെന്നാണ്. നിര്‍ഭാഗ്യവശാല്‍ ഇന്‍ഡ്യന്‍ ജനാധിപത്യത്തില്‍ ഇതു പോലും പലപ്പോഴും മാനിക്കപ്പെടുന്നില്ല.
കേരളത്തിലെ ആറന്‍മുള വിമാത്താവള വിഷയത്തില്‍ നടന്നത് അതാണ്. നിയമങ്ങളും ചട്ടങ്ങളും ലംഘിച്ച്, വസ്തുതകള്‍ മറച്ചു വച്ച്, അധികാരികളെ തെറ്റിദ്ധരിപ്പിച്ച്, എല്ലാ മാനദണ്ഡങ്ങളും കാറ്റില്‍ പറത്തിയാണീ വിമനത്താവളത്തിനനുമതി നേടി എടുത്തിരിക്കുന്നത്. നിയമസഭയിലെ ഭൂരിപക്ഷം എം എല്‍ എ മാരും എതിര്‍ത്തിട്ടും കേരള കേന്ദ്ര സര്‍ക്കാരുകള്‍ ഈ പദ്ധതിയുമായി മുന്നോട്ടു പോകുന്നു. കേരള മുഖ്യമന്ത്രി വാശിയോടെ ഇത് നടപ്പിലാക്കുമെന്നു നിര്‍ബന്ധം പിടിക്കുന്നു. ജനാധിപത്യത്തെ നോക്കു കുത്തിയാക്കുന്നതിന്റെ ഒരുദാഹരണമാണിത്.
ഇനി ഇന്‍ഡ്യയിലെ വിമാനത്താവളങ്ങളില്‍ സുരക്ഷാപരിശോധന ആവശ്യമില്ലാത്ത വ്യക്തികളുടെ ലിസ്റ്റ് ഒന്നു നോക്കുക. ഇതിലെ അവസാന പേര്,  റോബര്‍ട്ട് വാദ്ര എന്നാണ്.
രാജഭരണ കാലത്ത് രാജ കുടുംബാങ്ങള്‍ക്ക് പ്രത്യേക അവകാശങ്ങളുണ്ടായിരുന്നു. ജനാധിപത്യ ഇന്‍ഡ്യയിലെ രാജകുടുംബം എന്നു വിശേഷിപ്പിക്കാവുന്ന നെഹ്രു ഗാന്ധി കുടുംബത്തിലെ അംഗമായതുകൊണ്ടാണ്, റോബര്‍ട്ട് വദ്രക്ക് ഈ അവകാശം പതിച്ചു നല്‍കിയിരിക്കുന്നത്.  ചീഞ്ഞു നാറുന്ന ഇന്‍ഡ്യന്‍ ജനാധിപത്യത്തിന്റെ ഒരു മുഖമാണിത്.
ഇന്‍ഡ്യന്‍ ജനാധിപത്യം പരാജയപ്പെടുന്നുണ്ടോ?  ജനാധിപത്യത്തില്‍ നിയമം എല്ലാ പൌരന്‍മാര്‍ക്കും ഒരു പോലെ ബാധകമാണെങ്കിലും ഇന്‍ഡ്യന്‍ ജനാധിപത്യത്തില്‍ അങ്ങനെയല്ല. മാത്രമല്ല ഇവിടെ സാധാരണ ജനതയുടെ കടമ കുറച്ചു പേരെ ഭരിക്കാന്‍ തെരഞ്ഞെടുക്കുക എന്നതില്‍ അവസാനിക്കുന്നു. രാഷ്ട്രീയ പാര്‍ട്ടികള്‍ തീരുമാനിക്കുന്ന ഏത് അണ്ടനെയും അടകോടനെയും തെരഞ്ഞെടുക്കുക എന്നതാണവരുടെ ദുര്യോഗം. സാധാരണ ജനങ്ങള്‍ ആഗ്രഹിക്കുന്നതുപോലെ ഒരു ഭരണം ഇന്നു വരെ ഇന്‍ഡ്യയില്‍ ഉണ്ടായിട്ടില്ല. തങ്ങളുടെ പ്രതിനിധി ആരായിരിക്കണമെന്നു തീരുമാനിക്കാനുള്ള അവകാശം ഇന്നു വരെ  ഇന്‍ഡ്യയിലെ ഭൂരിഭാഗം പേര്‍ക്കും ലഭിച്ചിട്ടില്ല. അടച്ചിട്ട എ സി മുറികളിരുന്ന് കുറച്ച് നേതാക്കളാണതു തീരുമാനിക്കുന്നത്. ഈ തീരുമാനത്തിനു അംഗീകാരം കൊടുക്കുക എന്നതാണ്, ശരാശരി പൌരന്റെ കടമ. അതു കഴിഞ്ഞല്‍ ഈ പൌരാന്‍മാരുടെ ജീവിതം പരമാവധി ദുഷ്കരമാക്കുക എന്നതാണ്, ഭരിക്കുന്നവരുടെ വിനോദം. അതുകൊണ്ടാണ്, ഭൂരിഭാഗം പേരും എതിര്‍ക്കുന്ന തീരുമാനങ്ങള്‍ പലപ്പോഴും എടുക്കുന്നതും.
ശാസ്ത്ര സാങ്കേതിക  രംഗങ്ങളില്‍  ഇന്‍ഡ്യ വന്‍ കുതിപ്പുകള്‍  നടത്തിയപ്പോഴും മറ്റൊരു നഗ്ന സത്യം  ​നമ്മേ തുറിച്ചു നോക്കുന്നു. ഭരണം ഇന്‍ഡ്യക്കാരുടെ കയ്യില്‍ കിട്ടിയിട്ട് 67 വര്‍ഷങ്ങള്‍ കഴിഞ്ഞിട്ടും ഇന്നും  ജനതയുടെ 40% ദാരിദ്ര്യരേഖക്കു താഴെയാണു ജീവിക്കുന്നത്. മറ്റൊരു 40% പാവപ്പെട്ടവരുമാണ്. തെരഞ്ഞെടുക്കപ്പെട്ട സര്‍ക്കാരുകള്‍ കടമ മറക്കുന്നു എന്നതിന്റെ തെളിവാണത്.
കേരളത്തില്‍ ഇന്ന് സഞ്ചാര യോഗ്യമായി 10 ശതമാനത്തില്‍ താഴെ മാത്രമേ റോഡുകളുള്ളു.  ഒരു വാഹനം വാങ്ങുമ്പോള്‍ ഒരാളില്‍ നിന്നും 40,000 രൂപയാണ്‌ റോഡ്‌ ടാക്‌സ്‌ ഇനത്തില്‍ സര്‍ക്കാര്‍ ഈടാക്കുന്നത്‌. എന്നിട്ടും കുണ്ടും കുഴിയും ഇല്ലാത്ത റോഡ്‌ നിര്‍മിക്കാനോ നിലനിര്‍ത്താനോ ഭരണാധികാരികള്‍ക്ക്‌ കഴിയുന്നില്ല. മാത്രമല്ല ഇപ്പോൾ കേരളത്തിൽ  100 മീറ്റര്‍ വീതിയില്‍  മറ്റൊരു റോഡുകൂടെ നിര്‍മ്മിക്കാനാണ്, മന്ത്രിമാരും ഉദ്യോഗസ്ഥരും തുനിയുന്നത്. നിത്യേന കേരളത്തില്‍ ഉണ്ടാകുന്ന  വാഹനാപകടങ്ങളുടെ ഒരു കാരണം റോഡിലെ കുണ്ടും കുഴിയുമാണ്‌. നിലവിലുള്ള റോഡുകള്‍ എങ്ങനെ കിടന്നാലും പുതിയ റോഡുണ്ടാക്കലാണു വികസനം എന്ന തെറ്റായ കാഴ്ച്ചപ്പാടാണിതിനു പിന്നില്‍.
വിലക്കയറ്റം എല്ലാ സീമകളും ലംഘിച്ചു കഴിഞ്ഞു.  വിപണിയില്‍ ഇടപെട്ട്‌ വില നിയന്ത്രിക്കാനോ കൃത്രിമ വിലക്കയറ്റം സൃഷ്‌ടിക്കുന്ന മൊത്തക്കച്ചവടക്കാര്‍ക്ക്‌ എതിരെ നടപടി എടുക്കാനോ ഭരണാധികാരികള്‍ക്ക്‌ സമയമോ ആഗ്രഹമോ ഇല്ല.
കൊടുംവരള്‍ച്ചയിലും കാലവര്‍ഷക്കെടുതിയിലും ദുരിതത്തിലായ കര്‍ഷകരുടെ പ്രശ്‌നങ്ങള്‍ ആരും ശ്രദ്ധിക്കുന്നില്ല. ഭക്ഷ്യസാധനങ്ങള്‍ക്ക്‌ പൂര്‍ണമായും ഇതര സംസ്‌ഥാനങ്ങളെ ആശ്രയിക്കേണ്ട അവസ്‌ഥയിലാണ്‌ കേരളം. ഭരണകൂടവും പ്രതിപക്ഷവും ഒന്നും കണ്ടില്ലെന്നു നടിക്കുന്നു. പേരിനു ചില പ്രതിഷേധങ്ങള്‍ നടത്തി പ്രതിപക്ഷം കടമ അവസാനിപ്പിക്കുന്നു. സമര നാടകങ്ങള്‍ നടത്തി അടുത്ത തെരഞ്ഞെടുപ്പില്‍  വോട്ടു നേടുക എന്നതിനപ്പുറം ഇവര്‍ക്ക് ഉദ്ദേശ്യമില്ല.
കഴിഞ്ഞ കുറെ കാലമായി കേരളത്തിലെ മാധ്യമങ്ങളില്‍ നിറഞ്ഞു നിന്ന വാര്‍ത്ത   സോളാര്‍ തട്ടിപ്പും സരിതയുമായിരുന്നു.  ഇത്‌ കേരളത്തിലെ സമ്പദ്‌വ്യവസ്‌ഥയെയോ ജനജീവിതത്തെയോ സാരമായി ബാധിക്കുന്ന പ്രശ്‌നമല്ല. എന്നിട്ടും, അതിന്റെ പേരില്‍ പ്രതിപക്ഷം ചില സമര നാടകങ്ങള്‍ നടത്തി കോലാഹലം ഉണ്ടാക്കി പിന്‍മാറി.  ഇവിടെ ജനകീയ പ്രശ്‌നങ്ങള്‍ എല്ലാവരും മറക്കുന്നു. എങ്ങിനെയും മുഖ്യമന്ത്രിയെ താഴെയിറക്കുക എന്നതാണ്‌ പ്രതിപക്ഷത്തിന്റെ അജന്‍ഡ. മുഖ്യമന്ത്രിയാവട്ടെ എന്തുവന്നാലും രാജിവയ്‌ക്കില്ല എന്ന വാശിയിലും. താന്‍ അധികാരം നിലനിര്‍ത്താന്‍ ശ്രമിക്കുന്നത്‌ ജനങ്ങള്‍ക്കു വേണ്ടിയാണെന്ന്‌ മുഖ്യമന്ത്രി പറയുന്നു.
ജനാധിപത്യ നാടകം ആടുന്ന കേരളത്തിലെ രണ്ടു നേതാക്കളാണ്, ബാല കൃഷ്ണ പിള്ളയും രമേശ് ചെന്നിത്തലയും. ഗണേശനെ മന്ത്രി സ്ഥാനത്തു നിന്നും ഇറക്കാന്‍ പതിനെട്ടടവും പയറ്റിയ പിള്ള ഇപ്പോള്‍, ഗണേശനെ മന്ത്രി ആക്കാന്‍ വേണ്ടി സകല വാതിലുകളും മുട്ടുന്നു. എന്തു വന്നാലും ഉമ്മന്‍ ചാണ്ടി മന്ത്രിസഭയിലേക്കില്ല എന്ന് നൂറവട്ടമെങ്കിലും ആവര്‍ത്തിച്ച രമേശന്‍, ഇപ്പോള്‍ ആഭ്യന്തര വകുപ്പു മന്ത്രി ആണ്. ഇന്‍ഡ്യന്‍ ജനാധിപത്യത്തിന്റെ ജീര്‍ണ്ണിച്ച രണ്ടു മുഖങ്ങളാണിവര്‍  രണ്ടു പേരും. രമേശന്റെ മന്ത്രിസഭാ പ്രവേശവുമായി ബന്ധപ്പെട്ട് എത്ര തവണയാണ്, മുഖ്യമന്ത്രിയും മറ്റ് മന്ത്രിമാരും  നികുതി ദായകരുടെ പണം ചെലവഴിച്ച് ഡെല്‍ഹിലേക്കു പോയത്?
ആവശ്യത്തിനും അനാവശ്യത്തിനും പ്രതികരിക്കുന്ന വി.എം. സുധീരന്‍  സോളാര്‍ വിഷയത്തെക്കുറിച്ച്‌  ഒരക്ഷരം പ്രതികരിച്ചില്ല. കോണ്‍ഗ്രസുകാര്‍ക്ക്  പങ്കില്ലാത്ത റ്റി പി വധക്കേസ് സി ബി ഐക്ക് വിടണമെന്നു പറയാന്‍ അദ്ദേഹം മറന്നില്ല എന്നോര്‍ക്കുക. ഹൈക്കമാന്‍ഡിനെ വെറുപ്പിച്ച്‌ ഭാവിയില്‍ ലഭിച്ചേക്കാവുന്ന പി.സി.സി പ്രസിഡന്റ്‌ പദവി ഇല്ലാതാക്കാന്‍ അദ്ദേഹത്തിനും മനസു വരുന്നില്ല.
ഇനി കേന്ദ്രത്തിലെ അവസ്ഥ നോക്കാം. ആദര്‍ശത്തിന്റെ പേരില്‍ ഇന്ദിരാഗാന്ധിയോടു വരെ കലഹിച്ച പാരമ്പര്യമുള്ള ആന്റണി, ടുജി സ്‌പെക്‌ട്രം മുതല്‍ സോളാര്‍ വരെ അഴിമതിയില്‍ മുങ്ങിക്കുളിച്ച പ്രസ്‌ഥാനത്തിന്റെ പ്രതിനിധിയായി നിശബ്‌ദം ഇരിക്കുന്നു. ഖജനാവിലേക്ക് വരേണ്ട ലക്ഷക്കണക്കിനു കോടി രൂപാ നഷ്ടപ്പെടുന്നതില്‍ അദ്ദേഹത്തിനു യാതൊരു വേവലാതിയുമില്ല. ഇല്ലാത്ത നഷ്ടം കാണിച്ച് എണ്ണക്കമ്പനികള്‍ തോന്നുമ്പോലെ  എണ്ണ വില കൂട്ടുന്നതില്‍ അദ്ദേഹത്തിനു യാതൊരു ബുദ്ധിമുട്ടും ഇല്ല. ജനങ്ങള്‍ക്ക് വേണ്ടി ഭരിക്കുന്ന ഒരു ഭരണാധികാരിയും ഇതുപോലെ ചെയ്യില്ല.
ഇവരില്‍ ആര്‍ക്കാണ്‌ ആത്മാര്‍ഥത ഉള്ളത്‌? സാധാരണക്കാരന്റെ ഹൃദയസ്‌പന്ദനമായിട്ടാണ്,  ഇടതുപക്ഷം അറിയപ്പെടുന്നത്. പക്ഷെ അവര്‍  നടത്തുന്ന സമരത്തിന്റെ കാരണം,  ജനകീയ പ്രശ്‌നങ്ങളല്ല. സോളാര്‍ തട്ടിപ്പിനു കൂട്ടുനിന്ന ഉമ്മന്‍ചാണ്ടി രാജിവയ്‌ക്കണം എന്നതാണ്‌ ആവശ്യം. ജനങ്ങളുടെ കണ്ണില്‍ പൊടിയിടാന്‍ സമരമുറകള്‍ അവലംബിക്കുമ്പോഴും ഉമ്മന്‍ചാണ്ടിയെയും കോണ്‍ഗ്രസിനെയും തുറന്നെതിര്‍ക്കാന്‍ ഇടതുപക്ഷത്തിനു ധൈര്യം ഇല്ല. അതിന്റെ കാരണം ഇടതുപക്ഷ നേതാക്കള്‍ ഉള്‍പ്പെട്ട പല കേസുകളിലും അന്വേഷണം നടത്തേണ്ടതു കേന്ദ്രസര്‍ക്കാരിന്‌ കീഴിലുള്ള സി.ബി.ഐ എന്ന അന്വേഷണ ഏജന്‍സിയാണ്‌.
നിയമങ്ങള്‍ സാധാരണക്കാരനു വേണ്ടി മാത്രമായിരിക്കുന്നു. അഴിമതി കേസില്‍ ശിക്ഷിക്കപ്പെട്ട ബാലകൃഷ്ണ പിള്ളക്ക്  മാരക രോഗമുണ്ടെന്ന കള്ളം പറഞ്ഞ് ആശുപത്രിയില്‍ സുഖവാസം തരപ്പെടുത്തി കൊടുത്തു ഉമ്മന്‍ ചാണ്ടി. തട്ടിപ്പു കേസിലെ പ്രതി ആയ സരിതക്ക്  ജയിലിലും വി.ഐ.പി പരിഗണന. ഫാഷന്‍ പരേടില്‍ എന്ന പോലെ ഇവര്‍ സാരികള്‍ മാറി മാറി ഉടുത്തൊരുങ്ങി നടക്കുന്നു.  മുഖ്യമന്ത്രിയുടെ ഗണ്‍മാന്‍ വരെയുള്ളവര്‍ തട്ടിപ്പുകള്‍ നടത്തുന്നു. ഭരണകൂടം അവരെ സംരക്ഷിക്കാന്‍ അഡ്വക്കേറ്റ്‌ ജനറലിനെ വരെ ഉപയോഗിക്കുന്നു. ചില ശുംഭന്‍  ജഡ്ജിമാര്‍ ഇതൊക്കെ ഒരു നേരമ്പോക്കു പോലെ ആസ്വദിച്ച് എങ്ങും തൊടാതെ ചില പരാമര്‍ശങ്ങള്‍ നടത്തി, യഥാര്‍ത്ഥ തട്ടിപ്പുകാരെ രക്ഷപ്പെടുത്തുന്നു.
ഭരണ പക്ഷവും പ്രതിപക്ഷവും കൂടി ജനങ്ങളുടെ കണ്ണില്‍ പൊടിയിടുകയാണ്. അവർ യഥാര്‍ത്ഥ പ്രശ്നങ്ങളില്‍ നിന്നും ഒളിച്ചോടുന്നു.  അതിന്റെ മറ്റൊരര്‍ത്ഥം ഇന്നത്തെ വ്യവസ്ഥിതിക്കെന്തോ സാരമായ കുഴപ്പമുണ്ടെന്നു തന്നെയാണ്. ഇവിടെ പരാജയപ്പെട്ടത് ജനാധിപത്യം  എന്ന രാഷ്ട്രീയ വ്യവസ്ഥയാണോ?, രാഷ്ട്രീയ നേതാക്കളാണോ? അതോ ജനങ്ങള്‍ തന്നെയാണോ?
ഇന്ത്യയിലെ രാഷ്‌ട്രീയ നേതാക്കള്‍ വിദേശ ബാങ്കുകളില്‍ നിക്ഷേപിച്ചിരിക്കുന്ന പണത്തിനു കണക്കില്ല. ജനകീയ ഭരണം നടത്തുന്നു എന്നു നടിക്കുന്ന,  ജനാധിപത്യ രാജ്യത്തിലെ ഭരണാധികാരികള്‍ അത് ജനത്തോടു പറയില്ല എന്ന ധര്‍ഷ്ട്യത്തിലുമാണ്. രാജ്യത്തിന്റെ കടബാധ്യതകള്‍ തീര്‍ക്കാനും ഇന്‍ഡ്യയെ  സമ്പന്നരാഷ്‌ട്രങ്ങളിലൊന്നാക്കി മാറ്റാനുമുള്ള പദ്ധതികള്‍ നടപ്പിലാക്കാന്‍  ഈ പണം മതി.  എല്ലാത്തരത്തിലും രാജ്യത്തെ കൊള്ളയടിക്കാന്‍ ബഹുരാഷ്‌ട്ര കുത്തകകള്‍ക്ക്‌ കൂട്ടു നില്‍ക്കുകയാണ്‌ കോണ്‍ഗ്രസ്‌. അഴിമതിയുടെ കാര്യത്തില്‍ ബി.ജെ.പിയും ഒട്ടും പിന്നിലല്ല.
നേതാക്കന്മാരുടെ സ്‌ഥാനമോഹവും സാമ്പത്തികമോഹങ്ങളും യാഥാര്‍ത്ഥ്യമാക്കാനുള്ള പരിപാടി എന്ന തലത്തിലേക്ക്‌ നമ്മുടെ നാട്ടില്‍ പൊതുപ്രവര്‍ത്തനം തരംതാണിരിക്കുന്നു. നാലാംകിട പിടിച്ചുപറിക്കാരേപ്പോലെയാണു  നമ്മുടെ ജനപ്രതിനിധികള്‍ പെരുമാറുന്നത്.  അവര്‍ക്ക്‌ കൂട്ടായി ക്വട്ടേഷന്‍ സംഘങ്ങളും തട്ടിപ്പുകാരും. ഒരു കാലത്ത്‌ പൊതുപ്രവര്‍ത്തനം ജനങ്ങളോടും രാജ്യത്തോടും ഉള്ള സ്‌നേഹത്തില്‍ നിന്നായിരുന്നു ആരംഭിച്ചിരുന്നത്‌. എന്നാല്‍, ഇന്ന്  അങ്ങനെ അല്ല. ജനങ്ങള്‍ സഹനത്തിന്റെയും ക്ഷമയുടെയും നെലിപ്പലക വരെ കാണുന്ന അവസ്ഥയാണിപ്പോള്‍. കേരളത്തിലെയും മറ്റിടങ്ങളിലെയും ഒരു മന്ത്രി സഞ്ചരിക്കുന്നത് എപ്പോഴും   മുമ്പിലുള്ള എസ്‌കോര്‍ട്ടു വാഹനത്തിന്റെ  അകമ്പടിയോടെ ആണ്. അധികാരത്തിന്റെ അഹന്ത പ്രദര്‍ശിപ്പിക്കുന്നത് അതിന്റെ വേഗത്തിലൂടെയും.  മന്ത്രിയുടെ കാറിന്റെ മുകളിലുള്ള ചുവന്ന ലൈറ്റും ഭീകരമായ സൈറനും ചേര്‍ന്ന്‌ കടന്നു പോകുന്ന  പ്രദേശത്തുണ്ടാക്കിയെടുക്കുന്ന  അധികാര പ്രമത്തതയുടെയും അഹങ്കാരത്തിന്റേതുമായ അന്തരീക്ഷം  സഹിക്കാന്‍ കഴിയുന്നതിലും അപ്പുറമാണ്.  ചുറ്റുമുള്ള ശിങ്കിടികളും  ഉദ്യോഗസ്‌ഥവൃന്ദവും വളര്‍ത്തിയെടുക്കുന്ന അധികാരഗര്‍വിന്റേതായ ഒരു അവസ്‌ഥാവിശേഷം ഭീതി ജനകം തന്നെയാണെന്നു പറയേണ്ടി വരും. അത് പാടില്ല എന്നു പറയാനുള്ള സ്വഭാവധീരത അവരില്‍ ആര്‍ക്കും ഇല്ല.  സത്യസന്ധതയ്‌ക്കും ലാളിത്യത്തിനും പേരുകേട്ട ആന്റണി എന്ന കേന്ദ്രമന്ത്രിയുടെ ഭാര്യയെ വിമാനത്താവളത്തില്‍ സുരക്ഷാപരിശോധനയ്‌ക്കു വിധേയമാക്കി എന്ന ഒരു സാധാരണകാര്യം ഒരു വലിയ വാര്‍ത്തയായി ആഘോഷിക്കപ്പട്ടതും  ഈയിടെ ആയിരുന്നു. അതിന്റെ കാരണം സാധാരണ ജനത ഈ  വി.ഐ.പി. സംസ്‌കാരം ഗതികേടുകൊണ്ട് ജീവിതത്തിന്റെ ഭാഗമായി അംഗീകരിച്ചു കഴിഞ്ഞു എന്നതാണ്. രാജാ പ്രജ എന്ന നിലയിലേക്ക് ഇന്‍ഡ്യ സാവധാനം  മാറികൊണ്ടിരിക്കുന്നു. നല്ലൊരു രാഷ്‌ട്രീയക്കാരനെയോ കളിക്കാരനെയോ ഗായകനെയോ നടനെയോ  മികവിന്റെ അടിസ്ഥാനത്തില്‍  വാഴ്‌ത്തുന്നതുകൂടാതെ അയാളെ ദൈവമാക്കുന്നതിലെ ഔചിത്യവും ചോദ്യം ചെയ്യപ്പെടേണ്ടതാണ്‌. എല്ലാവരെയും സമന്മാരായി കാണുക എന്നതാണ്‌ ജനാധിപത്യത്തിലെ കാതലായ വീക്ഷണം. കേരളത്തിലെ ഒരു നഗരത്തിലെ മേയര്‍ ചുവന്ന ലൈറ്റിനുവേണ്ടി ശാഠ്യംപിടിക്കുന്നതും അതിനുവേണ്ടി കുത്തിയിരിപ്പു നടത്തുന്നതും അടുത്ത നാളില്‍  കാണേണ്ടി വന്നു. അധികാര ചിഹ്നം കാണിച്ചില്ലെങ്കില്‍ എന്തോ കുറവുണ്ടെന്നാണീ അഭിനവ തമ്പുരാട്ടി കരുതുന്നത്. ഇതിനെയൊക്കെ നമ്മുടെ ജീവിതവീക്ഷണത്തില്‍ വന്നുചേര്‍ന്ന വികലതയായി വിലയിരുത്തുന്നതില്‍ തെറ്റില്ല.  ഈ ഭൂമികയില്‍ ആണ്, ആം ആദ്മി പാര്‍ട്ടി എന്ന പുതിയ പാര്‍ട്ടി ഇന്‍ഡ്യന്‍ രാഷ്ട്രീയത്തിലേക്ക് കടന്നു വരുന്നത്. ജനങ്ങളില്‍ നിന്നു വേറിട്ട രാജാക്കന്‍മാരേപ്പോലെ പെരുമാറില്ല എന്നാണവര്‍ ആദ്യം എടുത്ത തീരുമാനം. അത് വിപ്ളവകരമായ ഒരു തീരുമാനമാണെന്ന് നിസംശയം പറയാം.
ആം ആദ്മി പാര്‍ട്ടിയേപ്പറ്റി ഉയരുന്ന ആരോപണങ്ങളില്‍ പ്രധാനം അവര്‍ക്ക് രാഷ്ട്രീയമില്ല. നയപരിപാടികളില്ല. പ്രത്യയശാസ്ത്രമില്ല എന്നൊക്കെയാണ്. ഇതൊക്കെ ഒരു പരിധി വരെ ശരിയാണ്. പല വിഷയങ്ങളേക്കുറിച്ചുമിപ്പോഴും അവരുടെ നിലപാടുകളില്‍ വ്യക്തത വന്നിട്ടില്ല. അതിന്റെ അര്‍ത്ഥം വ്യക്തത ഉണ്ടാകില്ല എന്നല്ല. ഇതൊക്കെ ഉള്ള രാഷ്ട്രീയപാര്‍ട്ടികള്‍ മാറി മാറി ഇന്‍ഡ്യ ഭരിച്ചിട്ടും ഇന്‍ഡ്യ ഇപ്പോഴും ഗതികെട്ടു നില്‍ക്കുന്നു. അപ്പോള്‍ ഇതൊക്കെ ഉണ്ടായതുകൊണ്ട് പ്രത്യേകിച്ച് ഗുണമെന്താണ്? സോഷ്യലിസത്തില്‍ തുടങ്ങിയ കോണ്‍ഗ്രസ് ഇന്ന് മുതലാളിത്തത്തിന്റെ പിണിയാളാണ്. സോഷ്യലിസത്തില്‍ വിശ്വസിക്കുന്ന ഇടതുപക്ഷം ആയിരുന്നു കോണ്‍ഗ്രസിന്റെ  മുതലാളിത്ത നയങ്ങള്‍ക്ക് പിന്തുണ കൊടുത്തതും. അപ്പോള്‍ പിന്നെ പ്രത്യയശസ്ത്രത്തിനെന്തു പ്രസക്തി?
കോണ്‍ഗ്രസ് പ്രസ്ഥാനം ഉണ്ടായപ്പോള്‍ അതിന്റെ ഏക അജണ്ട, ഇന്‍ഡ്യയുടെ സ്വാതന്ത്ര്യമായിരുന്നു. ബി ജെ പി യുടെ മുന്‍ രൂപം ജനസംഘം ഉണ്ടായപ്പോള്‍ അതിന്റെ അജണ്ട ഹിന്ദു രാഷ്ട്ര സ്ഥാപനമായിരുന്നു. മുസ്ലിം ലീഗിന്റെ അജണ്ട മുസ്ലിങ്ങള്‍ക്ക് വേണ്ടി ഒരു രാജ്യമായിരുന്നു. കമ്യൂണിസ്റ്റു പാര്‍ട്ടികള്‍ ഉണ്ടായപ്പോള്‍ അവരുടെ ഏക അജണ്ട അടിച്ചമര്‍ത്തപ്പെട്ടവരുടെ അവകാശങ്ങള്‍ സംരക്ഷിക്കുക എന്നതായിരുന്നു. പക്ഷെ ഈ പാര്‍ട്ടികള്‍ ഉണ്ടായ സമയത്ത്   ജന പിന്തുണ കൊണ്ട് ഭരണത്തിലേറാനുള്ള അവസ്ഥ ഉണ്ടായിരുന്നില്ല. ആം ആദ്മി പാര്‍ട്ടിയുമിതുപോലെ ചില അജണ്ട  മുന്നോട്ടു വച്ചാണ്, ജന പിന്തുണ നേടിയതും. അഴിമതി, കെടുകാര്യസ്ഥത, ധൂര്‍ത്ത്, അധികാരത്തിന്റെ അഹന്ത, വിലക്കയറ്റം, തുടങ്ങി ജനങ്ങളെ നേരിട്ടു ബാധിക്കുന്ന വിഷയങ്ങളാണാ പാര്‍ട്ടി ഏറ്റെടുത്തത്. കാഷ്മീരിന്റെ ഭാവിയേപ്പറ്റിയോ, സോഷ്യലിസമാണോ മുതലാളിത്തമാണോ നല്ലതെന്നോ, വര്‍ഗ്ഗിയതയെ പരാജയപ്പെടുത്തണമെന്നോ ഒക്കെ പറഞ്ഞിരുന്നാല്‍ ഈ വക പ്രശ്നങ്ങള്‍ക്ക് പരിഹാരമുണ്ടാകില്ല. അവക്ക് പരിഹാരമുണ്ടാക്കലാണ്, ജനങ്ങളുടെ മുന്നിലെ പ്രധാന പ്രശ്നം. അത് സാധ്യമാക്കുമെന്നു പറഞ്ഞ ആം ആദ്മിയെ ഡെല്‍ഹിയിലെ ജനത പിന്തുണച്ചു. അതില്‍ ആം ആദ്മി പാര്‍ട്ടി വിജയിക്കുമോ ഇല്ലയോ എന്നതൊക്കെ കാലം തെളിയിക്കേണ്ടതാണ്.
കാലാകാലങ്ങളില്‍ നടത്തുന്ന തെരഞ്ഞെടുപ്പുകള്‍ മാത്രമല്ല ജനാധിപത്യത്തെ വളര്‍ത്തേണ്ടത്. അതു മനുഷ്യ മനസുകളിലെ സമഭാവനകളില്‍നിന്നാണ്‌ ഊര്‍ജം ഉള്‍ക്കൊള്ളേണ്ടത്‌. പടിഞ്ഞാറന്‍ നാടുകളിലെ സാമൂഹ്യബോധവും ജനാധിപത്യബോധവും അനുകരണീയമാകുന്നതും അതുകൊണ്ടാണ്‌.
ജര്‍മനിയിലെ ചാന്‍സലറായ ആഞ്ചല മെര്‍ക്കല്‍ സ്വയം കാറോടിച്ചു കടകളില്‍ വന്നു സാധനങ്ങള്‍ വാങ്ങിക്കുന്നത്‌ ആ രാജ്യത്ത്‌ ഒരു വാര്‍ത്തയാകുന്നില്ല. പക്ഷെ  കേന്ദ്ര മന്ത്രിയുടെ ഭാര്യ സുരക്ഷാ പരിശോധനക്ക് വിധേയയാകുന്നത് ഇന്‍ഡ്യയില്‍ വര്‍ത്ത ആകുന്നു. പടിഞ്ഞാറന്‍ നാടുകളില്‍  ഭരണത്തലവന്മാര്‍ സൈക്കിള്‍ ചവിട്ടി ഓഫീസുകളില്‍ പോകുമ്പോള്‍ കേരളത്തിലെ കുഞ്ഞാലിക്കുട്ടി എന്ന മന്ത്രി കോടികള്‍ വിലയുള്ള പോര്‍ഷെ കാറില്‍ പോകുന്നു.
ആദരം പിടിച്ചുവാങ്ങേണ്ടതല്ല, സ്വയം വന്നുചേരേണ്ടതാണ്‌. രാഷ്‌ട്രീയ നേതാക്കന്മാരുടെ പ്രകടനപരതയും പ്രതാപവും ജനാധിപത്യബോധത്തെ വികലമാക്കുന്നു.  അവസാനം ജനാധിപത്യത്തെതന്നെ അത് നിര്‍വീര്യമാക്കും.  മായാവതിക്കും ജയലളിതയ്‌ക്കും ചുറ്റും ഓട്ടോമാറ്റിക്‌ തോക്കുകളേന്തിയ കറുത്ത വേഷമണിഞ്ഞ സുരക്ഷാഭടന്മാരെ കാണുന്നത് സാധാരണയാണ്.   ഗള്‍ഫ്‌ രാജ്യങ്ങളിലെ അതിസമ്പന്നരായ സുല്‍ത്താന്മാരുപോലും അത്തരം പ്രകടനാത്മകത കാണിക്കുന്നില്ല.  ജനങ്ങളുടെ അജ്‌ഞതയെ ചൂഷണം ചെയ്യുന്ന രാഷ്‌ട്രീയമാണിത്. ജനാധിപത്യമെന്നതു പുറംചട്ട മാത്രമാകുകയും ഫലത്തില്‍ അതു ഒരു രാജഭരണമായി മാറുകയും ചെയ്യുന്നു. അത്തരം ഭരണങ്ങളില്‍ അഴിമതിയും പണാപഹരണങ്ങളും ചോദ്യം ചെയ്യപ്പെടാതെപോകുന്നു.
പടിഞ്ഞാറന്‍ നാടുകളിലുള്ള ജനാധിപത്യം മഹത്തരമാണെന്ന അഭിപ്രായം എനിക്കില്ല. പക്ഷെ അത് ഏതായാലും ഇന്‍ഡ്യന്‍ ജനാധിപത്യത്തേക്കാള്‍ മികച്ചതാണെന്ന് നിസംശയം പറയാം.
ജനാധിപത്യത്തേപ്പറ്റി അനേകം പരാതികള്‍ കേള്‍ക്കാറുണ്ട്. അതില്‍ ഏറ്റവും പ്രധനപ്പെട്ടത് ഏതെങ്കിലും ഒരു പാര്‍ട്ടി തെരഞ്ഞെടുക്കപ്പെട്ടു കഴിഞ്ഞാല്‍  പ്രതിപക്ഷത്തെ അവര്‍ പാടെ വിസ്മരിക്കുന്നു. അവരുടെ അഭിപ്രായത്തെ തമസ്കരിക്കുന്നു എന്നൊക്കെയാണ്. ജനാധിപത്യം അതിന്റെ  ശരിയായ അര്‍ത്ഥത്തില്‍ ജനങ്ങളുടെ ആധിപത്യമാണ്. എന്നു വച്ചാല്‍ എല്ലാ ജനങ്ങളുടെയും കൂട്ടായ ആധിപത്യമാണ്.  50 % വോട്ടു നേടി ജയിക്കുന്ന ഒരാളുടെ ആധിപത്യമല്ല. ആരോഗ്യകരമായ ഒരു ജനാധിപത്യത്തില്‍ പ്രതിപക്ഷത്തുള്ള ജനതയുടെ അഭിപ്രായത്തിനും വില നല്‍കേണ്ടതുണ്ട്. അതുണ്ടായില്ലെങ്കില്‍ എന്തു സംഭവിക്കാം എന്നതിന്റെ ഉദാഹരണമാണ്, ഇപ്പോള്‍ ആഭ്യന്തര യുദ്ധം നടക്കുന്ന ഈജിപ്റ്റ്. അവിടെ ഈജിപ്റ്റിന്റെ ചരിത്രത്തിലെ ആദ്യ ജനാധിപത്യ തെരഞ്ഞെടുപ്പിലൂടെ അധികാരത്തില്‍ വന്ന മൊഹമ്മദ് മൊര്‍സി ഒരു ജനകീയ വിപ്ളവത്തിലൂടെ അധികാരത്തില്‍ നിന്നും പുറത്തായി. ആ പുറത്താക്കലിന്റെ ന്യായാന്യായത എന്തൊക്കെ ആണെങ്കിലും, അദ്ദേഹം ചെയ്ത മണ്ടത്തരം, ഭരണഘടന നിര്‍മിച്ചപ്പോള്‍ പകുതി ജനതയുടെ അഭിപ്രായം പാടെ അവഗണിച്ചു എന്നതാണ്. ഭരണ ഘടന എന്നു പറയുന്നത് ഒരു രാജ്യം എങ്ങനെ ഭരിക്കപ്പെടണം എന്നു തീരുമാനിക്കുന്ന രേഖയാണ്. ഇന്ന് ഈജിപ്റ്റില്‍ ജീവിക്കുന്ന ജനങ്ങളുടെ ഇഷ്ടത്തിനല്ല മൊര്‍സി പ്രാധാന്യം കൊടുത്തത്. അതിനു പകരം അദ്ദേഹം വിശ്വസിക്കുന്ന മതത്തിന്റെ ശാസനകള്‍ക്കാണ്. ഈജിപ്റ്റിലെ ഭൂരിപക്ഷം ജനതയും ഇസ്ലാം മത വിശ്വാസികളായതുകൊണ്ട്, അവര്‍ ശരിയ അധിഷ്ടിതമായ ഒരു ഭരണഘടനയെ സ്വീകരിക്കും എന്നദ്ദേഹം കരുതി. പക്ഷെ അതല്ല ഉണ്ടായത്. അദ്ദേഹത്തെ വോട്ടു ചെയ്ത് അധികാരത്തിലേറ്റിയ അനേകം  പേര്‍ അതിനെ എതിര്‍ത്തു.
ഈ എതിര്‍പ്പിനെ പലരും മുതലെടുത്തു.  തീവ്ര ഇസ്ലാമിനോടെതിര്‍പ്പുള്ളവര്‍ ഈജിപ്റ്റിനകത്ത് തന്നെ ഉണ്ട്. അവര്‍ പുതിയ ഒരു വിപ്ളവം നയിച്ചു. ഇസ്ലാമിക ഭീകരതയുടെ ഫലം  അനുഭവിച്ചിട്ടുള്ള ലോകം മുഴുവനുമുള്ള പലരും അവരെ പിന്തുണച്ചു. ഈ അഭിപ്രായ വ്യത്യാസം മുതലെടുത്ത് സൈന്യം  മൊര്‍സിയെ പുറത്താക്കി.
ജനാധിപത്യം ഇസ്ലാമിക ലോകത്തിനന്യമാണെന്ന്  ഒരിക്കല്‍ കൂടി തെളിയുന്നു. വോട്ട് ചെയ്ത്   ഭരണകര്‍ത്താവിനെ തെരഞ്ഞെടുക്കുക എന്നിടത്ത് ഇസ്ലാമിലെ ജനാധിപത്യം അവസാനിക്കുന്നു. ജനതയുടെ ഇഷ്ടത്തിനനുസരിച്ച് നിയമ നിര്‍മ്മാണം അവിടെ അനുവദിക്കപ്പെട്ടിട്ടില്ല. ഏഴാം നൂറ്റാണ്ടില്‍ മുസ്ലിം പ്രവാചകന്‍ മൊഹമ്മദ് രൂപപ്പെടുത്തിയ ശരിയ ആണ്, ഇസ്ലാമിലെ ഭരണ വ്യവസ്ഥ. ലോകാവസാനം വരെ മാറ്റാനാകാത്ത ഈ വ്യവസ്ഥ അനുസരിക്കാന്‍ ഓരോ മുസ്ലിമും ബാധ്യസ്ഥനാണ്. അതുകൊണ്ട് യഥാര്‍ത്ഥ മുസ്ലിങ്ങളും ജനാധിപത്യവും തമ്മില്‍ വലിയ ബന്ധമില്ല.
Posted by kaalidaasan at 18:53 10 comments: Links to this post
Email ThisBlogThis!Share to TwitterShare to FacebookShare to Pinterest
Wednesday, 8 January 2014
ഓരോ വര്‍ഷം പിന്നിടുമ്പോഴും സാധാരണ ഒരു കണക്കെടുപ്പു നടത്താറുണ്ട്. 2013 നേപ്പറ്റിയും ഒരു കണക്കെടുപ്പു നടത്താം.  പോയ വര്‍ഷം ഇന്‍ഡ്യയില്‍ പലതും സംഭവിച്ചിട്ടുണ്ട്. സച്ചിന്‍ തെണ്ടുല്‍ക്കര്‍ ക്രിക്കറ്റില്‍ നിന്നും വിരമിച്ചു. അദ്ദേഹത്തിന്റെ അപദാനങ്ങള്‍ വാഴ്ത്തി പാടാന്‍ അനേകരുണ്ടായി. എന്റെ ഒരു സുഹൃത്ത് അതോര്‍ത്ത് കരയുക പോലുമുണ്ടായി. ഇന്‍ഡ്യ ചൊവ്വയിലേക്ക് ഒരു പേടകമയച്ചു പാകിസ്താനെയും ചൈനയേയും ഞെട്ടിച്ചു. അവര്‍ ഞെട്ടിയോ എന്നത് മറ്റൊരു കാര്യം.  ബി ജെ പിക്ക് ഇന്‍ഡ്യയില്‍ മേല്‍വിലാസമുണ്ടാക്കിക്കൊടുത്ത  അദ്വാനിയെ തഴഞ്ഞ് നരേന്ദ്ര മോദിയെ ബി ജെ പി യുടെ പ്രധാനമന്ത്രി സ്ഥാനാര്‍ത്ഥി ആക്കി. രാഹുല്‍ ഗാന്ധി കോണ്‍ഗ്രസിന്റെ പ്രധാന മന്ത്രി സ്ഥാനാര്‍ത്ഥി ആയി അനുദ്യോഗികമായി  അവരോധിക്കപ്പെട്ടു. 2013 ല്‍ ഏറ്റവും അവസാനം  മറ്റൊരു സംഭവം  ഉണ്ടായി.  ഒരു വര്‍ഷം മാത്രം പ്രായമായ ആം ആദ്മി പാര്‍ട്ടി എന്ന പാര്‍ട്ടി ഇന്‍ഡ്യക്കാരെ ഒന്നടങ്കം  ഞെട്ടിച്ചു കൊണ്ട് ഡെല്‍ഹി തെരഞ്ഞെടുപ്പില്‍ രണ്ടാം സ്ഥാനത്തു വന്നു. കോണ്‍ഗ്രസ് തോറ്റാല്‍ ബി ജെ പി എന്ന പതിവ് അവര്‍ തെറ്റിച്ചു.  കോണ്‍ഗ്രസും ബി ജെ പിയും  ​മന്ത്രി സഭ ഉണ്ടാക്കി ഭരിക്കാന്‍ അവരെ വെല്ലുവിളിച്ചു. അവര്‍ മന്ത്രി സഭ ഉണ്ടാക്കുകയും ചെയ്തു.
ഇതില്‍ ഏറ്റവും വലിയ സംഭവം എന്റെ അഭിപ്രായത്തില്‍  ആം ആദ്മി പാര്‍ട്ടി ഡെല്‍ഹിയില്‍ സര്‍ക്കാര്‍ ഉണ്ടാക്കിയതാണ്. പാര്‍ട്ടി ഉണ്ടാക്കി ഒരു വര്‍ഷം കഴിഞ്ഞപ്പോഴേക്കും അധികരത്തിലേറാന്‍  അതിനായി.  കോണ്‍ഗ്രസ് അല്ലെങ്കില്‍ ബി  ജെ പി എന്നതായിരുന്നു ഡെല്‍ഹിയിലെ അവസ്ഥ. പകരം വയ്ക്കാന്‍ ഒരു പാര്‍ട്ടി ഉണ്ടായിട്ടുപോലും ഡെല്‍ഹിയിലെ ജനത ആ പാര്‍ട്ടിയെ അധികാരം ഏല്‍പ്പിച്ചില്ല. പുതുതായി ഉണ്ടായ പാര്‍ട്ടിക്ക് ഗണ്യമായ പിന്തുണ കൊടുത്തു.  ഈ പാര്‍ട്ടി ഉണ്ടായതുമുതല്‍ അവരെ അരാഷ്ട്രീയ വാദികളെന്നും  അപ്രസക്തമെന്നുമൊക്കെ ആയിരുനു കോണ്‍ഗ്രസും ബി ജെ പിയും, സി പി എമ്മും  വിശേഷിപ്പിച്ചിരുന്നത്. പക്ഷെ അവര്‍ ഉയർത്തിയ  രാഷ്ട്രീയ വിഷയങ്ങള്‍ പ്രസക്തമാണെന്ന് ഡെല്‍ഹിയിലെ വോട്ടര്‍മാര്‍ക്ക് തോന്നി.
തെരഞ്ഞെടുപ്പില്‍ കോണ്‍ഗ്രസ് പരാജയപ്പെടുമെന്നും തങ്ങള്‍ സ്വാഭാവികമായി അധികാരത്തില്‍ ഏറുമെന്നും ബി ജെ പി സ്വപ്നം കണ്ടിരുന്നു. പക്ഷേ   ആ സ്വപ്നം  പൊലിഞ്ഞു പോയി. പിന്നെ അവരുടെ ലക്ഷ്യം  ആം ആദ്മി പാര്‍ട്ടിയെ ജന മദ്ധ്യത്തില്‍ പരാമവധി  അവഹേളിക്കുക എന്നതായി. കോണ്‍ഗ്രസിന്റെയോ ബി ജെ പിയുടെയോ പിന്തുണയോടെ സര്‍ക്കാര്‍ ഉണ്ടാക്കില്ല എന്ന് ആം ആദ്മി പാര്‍ട്ടി പറഞ്ഞത് ബി ജെ പി മുഖ വിലക്കെടുത്തു. ഉടനെ ഉപതെരഞ്ഞെടുപ്പു വരും.  അപ്പോഴേക്കും ആം ആദ്മി പാര്‍ട്ടിയെ ജന മദ്ധ്യത്തില്‍ നാണം കെടുത്തി നേട്ടം കൊയ്യാം എന്നവര്‍ സ്വപ്നം കണ്ടു. അതുകൊണ്ട് അവര്‍ ആം ആദ്മി പാര്‍ട്ടിയെ സര്‍ക്കാര്‍ ഉണ്ടാക്കാന്‍ വെല്ലു വിളിച്ചു. പ്രശ്നാധിഷ്ടിത പിന്തുണ നല്‍കാം എന്നു പറഞ്ഞിട്ടും അവര്‍ ഓടിയൊളിക്കുന്നു എന്നാക്ഷേപിച്ചു. ആം ആദ്മി പാർട്ടി  സര്‍ക്കാര്‍  ഉണ്ടാക്കുമെന്ന് അവര്‍ സ്വപ്നത്തില്‍ പോലും കരുതിയിരുന്നില്ല. അഥവാ സര്‍ക്കാര്‍ ഉണ്ടാക്കിയാലും ഭരണ പരിചയം ഇല്ലാത്തതുകൊണ്ട്, തെരഞ്ഞെടുപ്പു വാഗ്ദാനങ്ങള്‍ പാലിക്കാന്‍ സാധിക്കില്ല എന്നും അവര്‍ കണക്കുകൂട്ടി. അങ്ങനെ ജനങ്ങളുടെ വെറുപ്പു സമ്പാദിച്ച്  നാണം കെട്ട് പടിയിറങ്ങേണ്ടി വരും. അപ്പോള്‍ ആ അവസ്ഥ മുതലെടുത്ത്  അധികാരത്തില്‍ കയറാം  എന്നൊക്കെ ആയിരുന്നു അവരുടെ സ്വപ്നങ്ങള്‍. പക്ഷെ സര്‍ക്കാര്‍ ഉണ്ടാക്കിയപ്പോള്‍ ഏറ്റവും കൂടുതല്‍ ഞെട്ടിയത് ബി ജെ പി  ആയിരുന്നു. ആ ഞെട്ടല്‍   ബി ജെ പി നേതാവ് ഹര്‍ഷ വര്‍ദ്ധന്റെ പ്രസ്താവനകളിലൂടെ പുറത്തു വന്നു.  ഇതു പോലെ.
എന്താണ്, ആം ആദ്മി പാര്‍ട്ടിയുടെ പ്രസക്തി?
അതറിയണമെങ്കില്‍  ഒരു കമന്റ്  വായിച്ചാല്‍ മാത്രം മതി. ഇന്ന് കേരളത്തിലെയും  ഇന്‍ഡ്യയിലെയും രാഷ്ട്രീയ നേതാക്കള്‍  പണ്ടത്തെ രാജാക്കന്‍ മാരേപ്പോലെ ആണു പെരുമാറുന്നതെന്നു പറഞ്ഞു കൊണ്ട് ഞാന്‍ ഒരു പോസ്റ്റ് എഴുതിയിരുന്നു. എന്റെ  പോസ്റ്റുകളില്‍ ഗൌരവമായ ചര്‍ച്ചകളില്‍ ഏര്‍പ്പെടാറുള്ള അനന്ത് എന്ന വ്യക്തി ആ പോസ്റ്റിലും ഒരു കമന്റെഴുതി. നരേന്ദ്ര മോദി  തന്റെ പ്രതിഛായ വര്‍ദ്ധിപ്പിക്കാന്‍ വേണ്ടി നടത്തിയ ചില വ്യാജ ഏറ്റുമുട്ടലുകളേപ്പറ്റി അവിടെ പരാമര്‍ശമുണ്ടായി. അതിനോട് പ്രതി കരിച്ചു കൊണ്ട് അനന്ത്  എഴുതിയ  കമന്റ് ഇതാണ്.
As for sohrabudin case, the links I gave in the previous comment establish the fact that fake encounters are a fact of life in India…
ഇതിന്റെ മലയാള തര്‍ജ്ജുമ ഇങ്ങനെ. വ്യാജ ഏറ്റുമുട്ടലുകളൊക്കെ ഇന്‍ഡ്യയിലെ പൊതു ജീവിതത്തിന്റെ ഭാഗമാണ്, എന്ന്. ഇതുപോലെ അമ്പരപ്പിക്കുന്ന ഒരു പ്രസ്താവന ഞാന്‍ അടുത്ത കാലത്തൊന്നും കേട്ടിട്ടില്ല. പ്രമാദമായ കേസുകളിലെ പ്രതികളേപ്പോലും വ്യാജ ഏറ്റുമുട്ടല്‍ സംഘടിപ്പിച്ച് വക വരുത്തി തെളിവു നശിപ്പിക്കുന്നതിനെ എത്ര ലഘവത്തോടെയണിദ്ദേഹം ന്യായീകരിക്കുന്നതെന്നു നോക്കു.
ഇന്‍ഡ്യയിലെ സാ\ധാരണ ജനത പല അതിക്രമങ്ങളും അരുതായ്കകളും തങ്ങളുടെ വിധി ആണെന്നു കരുതി അതിനോട് രാജി ആകാറുണ്ട്. താഴെതട്ടിലുള്ളവര്‍ക്കും, വിദ്യാഭ്യാസം കുറഞ്ഞവര്‍ക്കും അവകാശങ്ങള്‍ എന്താണെന്നു പോലും അറിയില്ല. പക്ഷെ അനന്തിനേപ്പോലെ ഒരു അഭ്യസ്ത വിദ്യന്‍ ഇതുപോലുള്ള അതിക്രമങ്ങളൊക്കെ വ്യവസ്ഥിതിയുടെ  ഭാഗമാണെന്നു  പറഞ്ഞ്  കരുതി അംഗീകരിക്കുന്നതു കാണുമ്പോള്‍ അത്ഭുതം ഉണ്ടാകുന്നു. ഇവരേപ്പോലുള്ള ആളുകളേ സംബന്ധിച്ച്,  അഴിമതിയും സ്വജന പക്ഷപതവും, പൊതു മുതല്‍ കട്ടുമുടിക്കലും, സാധാരണ ജനതയുടെ അവകാശങ്ങള്‍ നിഷേധിക്കലുമൊക്കെ വ്യവസ്ഥിതിയുടെ ഭാഗമായി അംഗീകരിച്ച് അതുമായി സമരസപ്പെടണം എന്നാണ് നിലപാട്. ചോദ്യം ചെയ്യാനേ പാടില്ല. ആ ഭൂമികയില്‍,  ജനങ്ങളാണ്, ജനാധിപത്യത്തിലെ യജമാനന്‍മാർ  എന്നും അവരുടെ ആവശ്യങ്ങള്‍ക്കാണു പ്രാധാന്യം നല്‍കേണ്ടത്  എന്നും  ​ആം ആദ്മി പാര്‍ട്ടി  നയപരിപാടി ആയി ജനങ്ങളുടെ മുന്നില്‍ അവതരിപ്പിക്കുന്നു. അതാണീ പാര്‍ട്ടിയുടെ പ്രസക്തി. അനന്തിനേപ്പോലുള്ളവര്‍  പിന്തുണക്കുന്നത് ബി ജെപി യെ ആണ്. 1991ല്‍ മന്‍ മോഹന്‍ സിംഗ് നടപ്പിലാക്കിയ സാമ്പത്തിക പരിഷ്കാരങ്ങള്‍ കൂടുതല്‍  വീറോടെ ബി ജെ പിയും നടപ്പിലാക്കി. അതിന്റെ ഉപോത്പന്നങ്ങളാണ്, ഇന്നു കാണുന്ന അഴിമതിയും, സ്വജന പക്ഷപാതവും, വിലക്കയറ്റവും, ദുസഹമായ ജീവിതവും. ഇതിനു മകുടം ചാര്‍ത്താനെന്നോണം  സാധാരണക്കാരെ  പരിഹസിക്കലും. ബി ജെ പിക്ക് കോണ്‍ഗ്രസിന്റേതില്‍ നിന്നും വേറിട്ട ഒരു സാമ്പത്തിക നയമില്ല എന്നതാണു വസ്തുത. വേറിട്ട നയമുള്ള ഇടതു പാര്‍ട്ടികള്‍ ജീര്‍ണ്ണിച്ചും കഴിഞ്ഞു.  കോണ്‍ഗ്രസിനു പകരം ബി ജെ പി വന്നാലും ഇതൊക്കെയേ ഉണ്ടാകൂ എന്ന തിരിച്ചറിവ് ഇപ്പോള്‍ ജനങ്ങള്‍ക്കുണ്ടായിരിക്കുന്നു. അവിടെ പകരം ​വയ്ക്കാന്‍ വ്യത്യസ്ഥമായ ഒരു പാര്‍ട്ടി. ജനങ്ങളുടെ അവകാശങ്ങള്‍ സംരക്ഷിക്കുമെന്ന് പ്രതിജ്ഞ ചെയ്ത് പ്രവര്‍ത്തിക്കുന്ന ഒരു പാര്‍ട്ടി. ഒന്നും ഒളിച്ചു വയ്ക്കാനില്ല എന്ന് തുറന്നു പറഞ്ഞുകൊണ്ട്, എല്ലാം സുതാര്യമായി ചെയ്യുന്ന ഒരു പാര്‍ട്ടി. മറ്റ് പാര്‍ട്ടികളൊക്കെ പിരിക്കുന്ന ഫണ്ട് രഹസ്യമാക്കി സൂക്ഷിക്കുമ്പോള്‍, ആം ആദ്മി പാര്‍ട്ടി ലഭിക്കുന്ന ഓരോ രൂപയുടെയും കണക്കു പരസ്യമായി പൊതു ജനത്തോട് പറയുന്നു. ഡെല്‍ഹി തെരഞ്ഞെടുപ്പില്‍ മറ്റ് പാര്‍ട്ടികള്‍ കോടിക്കണക്കിനു രൂപ ഓരോ മണ്ഡലത്തിലും ചെലവഴിച്ചപ്പോള്‍, 70 മണ്ഡലങ്ങളിലും കൂടി ആകെ 18 കോടി മാത്രം ചെലവഴിച്ച്, തെരഞ്ഞെടുപ്പ് അത്ര വലിയ ചെലവേറിയതല്ല എന്ന് ജനങ്ങളെ ബോധ്യപ്പെടുത്തിയ പാര്‍ട്ടി. ഇതാണീ പാര്‍ട്ടിയെ മറ്റു പര്‍ട്ടികളില്‍ നിന്നും വ്യത്യസ്ഥമാക്കുന്നത്.
ആം ആദ്മി പാര്‍ട്ടിയുടെ പ്രകടനം കണ്ട രാഹുല്‍ ഗാന്ധി പറഞ്ഞത്, ഈ പാര്‍ട്ടിയില്‍ നിന്നും കോണ്‍ഗ്രസിനു പലതും പഠിക്കാനുണ്ട് എന്നായിരുന്നു. രാഹുലിന്റെ പിന്നാലെ മറ്റ്  പലരും  പല അഭിപ്രായങ്ങളും പറഞ്ഞു. അവയില്‍ ചിലത്.
ആം ആദ്മി നേടിയത് ഞങ്ങളുടെ സ്ഥാനം - പ്രകാശ്‌ കാരാട്ട്
ആം ആദ്മിയുടെത് മെച്ചപ്പെട്ട കോണ്‍ഗ്രസ്  ആശയം - വി ടി ബാലറാം
മുസ്ലിം ലീഗ് പണ്ട് മുതലേ ആം ആദ്മി ആണ് - പി കെ കുഞ്ഞാലിക്കുട്ടി
യഥാര്‍ത്ഥ ആം ആദ്മി പാര്‍ട്ടി ശിവസേന ആണ് - ഉദ്ധവ്‌ താക്കറെ
ആം ആദ്മി സര്‍ക്കാര്‍ അധികാരമേടുത്തപ്പോള്‍ ആദ്യമായി നടപ്പിലാക്കിയ തീരുമാനം ഡെല്‍ഹിയിലെ വി ഐ പി സംസ്കാരം ഇല്ലാതാക്കുകയായിരുന്നു. ബീക്കണ്‍ ലൈറ്റുകള്‍ അവര്‍ ഉപേക്ഷിച്ചു. വലിയ സുരക്ഷാപടയെ ഉപേക്ഷിച്ചു. അതുകണ്ടപ്പോള്‍ രാജസ്ഥാന്‍ മുഖ്യമന്ത്രി വസുന്ധരരാജെക്കും ആം അദ്മി ആകാന്‍ മോഹമുദിച്ചു.  ഉടന്‍ തന്നെ അവര്‍ തന്റെ സുരക്ഷ പടയെ വെട്ടിക്കുറച്ചു.
ആം ആദ്മി പാര്‍ട്ടി തെരഞ്ഞെടുപ്പില്‍ മത്സരിക്കുന്നു എന്നറിഞ്ഞപ്പോള്‍ തന്നെ ബി ജെ പി അപകടം  മണത്തിരുന്നു. അവരുടെ മുഖ്യമന്ത്രി സ്ഥാനാര്‍ത്ഥി വിജയ് ഗോയലിനെ അവര്‍ക്ക് പിന്‍വലിക്കേണ്ടി വന്നു.
ആം ആദ്മി പാര്‍ട്ടിയുടെ ഭാവി എന്താണെന്ന് ഇപ്പോഴും പറയാറായിട്ടില്ല. പക്ഷെ അവര്‍ ചെറിയ കാലം കൊണ്ട്, ഇന്‍ഡ്യന്‍ രാഷ്ട്രീയത്തിനൊരു ദിശാബോധം നല്‍കിയിട്ടുണ്ട്. അവര്‍ ഉയര്‍ത്തിപ്പിടിക്കുന്ന ആശയങ്ങളെ ഇനി ഒരു പാര്‍ട്ടിക്കും നിരാകരിക്കാന്‍ ആകില്ല. അതാണ്, ആം ആദ്മി പാര്‍ട്ടിയുടെ പ്രസക്തി. 2013 ല്‍  ഇന്‍ഡ്യയില്‍ ഉണ്ടായ ഏറ്റവും പ്രധാന സംഭവികാസവും.
ആം ആദ്മി തങ്ങളുടെ സ്ഥാനം  റാഞ്ചികൊണ്ടു പോയി എന്ന് നിരാശപ്പെടുന്ന പ്രകാശ് കാരാട്ടിന്റെ പാര്‍ട്ടിയുടെ കേരളത്തിലെ ഒരു നേതാവായ ഇ പി ജയരാജന്‍  ഒരു കര്‍ഷക സമരം ഉത്ഖാടനം ചെയ്യാൻ  പോയത് ഇങ്ങനെ ആയിരുന്നു.
പണ്ടു മുതലേ ആം ആദ്മി ആയിരുന്ന കുഞ്ഞാലിക്കുട്ടി കേരള സർക്കാർ  ഖജനാവില്‍ നിന്നും പൊതു മുതല്‍ ചെലവഴിച്ച് അടുത്തിടെ വാങ്ങിയ കാര്‍ എന്താണെന്നു കണ്ടാലും.
ആം ആദ്മി സര്‍ക്കാര്‍ ഉണ്ടാക്കി. തെരഞ്ഞെടുപ്പില്‍ നല്‍കിയ വാഗ്ദാനങ്ങള്‍ ഓരോന്നായി നടപ്പിലാക്കാനും തുടങ്ങി. ആവര്‍ നടപ്പിലാക്കിയ പരിപാടികളില്‍ ചിലത് ഇവയാണ്.
ജലവും വൈദ്യുതിയും  സൌജന്യ നിരക്കില്‍ നല്‍കി തുടങ്ങി.
കേന്ദ്ര സർക്കാര്‍ ഇന്ധനവില ദിവസം തോറും  കൂട്ടുന്നതിന്റെ കാരണം എണ്ണക്കമ്പനികളുടെ ഇല്ലാത്ത നഷ്ടം കാണിച്ചാണ്. അതുപോലെ ഡെല്‍ഹിയിലെ വൈദ്യുതി/ ജലവിതരണക്കാരും ഇല്ലാത്ത നഷ്ടം കാണിച്ചായിരുന്നു ചാര്‍ജ് കൂട്ടിക്കൊണ്ടിരുന്നത്. അതിന്റെ സത്യാവസ്ഥ ജനങ്ങളെ ബോധ്യപ്പെടുത്താന്‍,  കഴിഞ്ഞ 10 വര്‍ഷത്തെ ഈ കമ്പനികളുടെ കണക്കുകള്‍ ഓഡിറ്റ് ചെയ്യാന്‍ തീരുമാനം എടുത്തു കഴിഞ്ഞു. ഈയിടെ സ്വകാര്യ കമ്പനികളുടെ കണക്കുകളും സി എ ജി ക്ക് ഓഡിറ്റ് ചെയ്യാമെന്ന് ഡെല്‍ഹി ഹൈക്കോടതിയുടെ ഒരു വിധി വന്നിട്ടുണ്ട്.  ഇനി കെജ്‌രിവാള്‍ ധൈര്യമായി മുന്നോട്ട് പോകും. പൊതു ജനത്തെ പറ്റിക്കുന്ന കമ്പനികളുടെ കള്ളക്കളികളും അതിനു വേണ്ടി രാഷ്ട്രീയക്കാര്‍ ചെയ്ത ഒത്താശകളും ജനങ്ങള്‍ അറിയട്ടെ.
ഡെല്‍ഹിയിലെ അഴിമതിവിരുദ്ധ വിഭാഗം വിജിലന്‍സ് തലവനെ സ്ഥലം മാറ്റി.  ഷീലാ ദീക്ഷിദിന്റെ  ഭരണകാലയളവിനിടെ അഴിമതിവിരുദ്ധ ശാഖയില്‍ തീര്‍പ്പാകാതെ കിടന്ന നിരവധി അഴിമതി കേസുകള്‍ ഇനി തീര്‍പ്പാക്കും. ഒരു പക്ഷെ അതിന്റെ പേരില്‍ കോണ്‍ഗ്രസ് പിന്തുണ പിന്‍വലിച്ചേക്കും. അപ്പോള്‍ ബി ജെ പി എന്തു ചെയ്യും എന്നു നോക്കാം. അഴിമതിക്കെതിരെ നിലപാടെടുക്കുന്ന  ആം ആദ്മിയെ പിന്തുണക്കുമോ?  അതോ കോണ്‍ഗ്രസിനോട് ചേര്‍ന്ന് ഇവരെ പുറത്താക്കുമോ? കാത്തിരുന്നു കാണാം.
അഴിമതിവിരുദ്ധ ജനലോക്പാല്‍ ബില്ലിന്റെ ഡ്രാഫ്റ്റില്‍ ആവശ്യമായ പ്രധാന വിവരങ്ങള്‍ ഉള്‍പ്പെടുത്താനായി മധ്യപ്രദേശിലെ മുന്‍ചീഫ് സെക്രട്ടറി എസ് സി ബേഹേരയെ നിയമിക്കാനുള്ള നടപടികള്‍ എടുത്തു കഴിഞ്ഞു. ആം ആദ്മി പാര്‍ട്ടി സത്യപ്രതിജ്ഞ ചെയ്ത രാം ലീലാ മൈതാനിയില്‍ വച്ച് ബില്ലിന്റെ ഡ്രാഫ്റ്റ് പരസ്യമാക്കാനാണു തീരുമാനം.
ഡല്‍ഹിയില്‍ സെക്രട്ടറിയേറ്റിലും എല്ലാ സര്‍ക്കാര്‍ ഓഫീസുകളിലും ബയോമെട്രിക് ഹാജര്‍ സംവിധാനത്തിനു തുടക്കം കുറിക്കാൻ ആം ആദ്മി സര്‍ക്കാര്‍ തീരുമാനിച്ചു. സര്‍ക്കാര്‍ ഓഫീസുകള്‍ കാര്യക്ഷമമാക്കാന്‍ വേണ്ടി ആണ്,  ഇത് നടപ്പിലാക്കാന്‍ തീരുമാനിച്ചത്.
ഡല്‍ഹിയിലെ സര്‍ക്കാര്‍ സ്കൂളുകളെ  നല്ല നിലവാരത്തിലേക്കുയര്‍ത്താനുള്ള നടപടികള്‍ തുടങ്ങി കഴിഞ്ഞു. ഡല്‍ഹിയിലെ സര്‍ക്കാര്‍ സ്കൂളുകള്‍ ദിവസവും സന്ദര്‍ശിച്ച് ടോയ് ലെറ്റ്‌ , വെള്ളം, ശുചിത്വം എന്നിവ പരിശോധിക്കാന്‍ നടപടി എടുത്തു കഴിഞ്ഞു.  എല്ലാ മാതാപിതാക്കളെയും, അദ്ധ്യാപകരെയും, കൂടാതെ  സന്നദ്ധപ്രവര്‍ത്തകരെയും പങ്കെടുപ്പിക്കുന്ന സംവിധനം നിലവില്‍ വരാന്‍ പോകുന്നു.
ഉപേക്ഷിക്കപ്പെട്ട ബസുകളില്‍ അനാഥര്‍ക്ക്  താല്‍കാലിക താമസം ഒരുക്കാനുള്ള നടപടികളും തുടങ്ങി കഴിഞ്ഞു.
ആം ആദ്മി നടപ്പിലാക്കാന്‍ ശ്രമിക്കുന്ന മൂല്യാധിഷ്ഠിത രാഷ്ട്രീയം ഇന്ത്യയില്‍ ഒരു പുതിയ ആശയമൊന്നുമല്ല. നമ്മള്‍ എന്നോ മറന്നുപോയ നന്മകളും,  നമുക്ക് കൈമോശം വന്ന മൂല്യങ്ങളും ആണ്, ആം ആദ്മി പാര്‍ട്ടി ഇന്‍ഡ്യക്കാരുടെ മുന്നില്‍ അവതരിപ്പിക്കുന്നത്. ഒരു രാഷ്ട്രം എന്ന നിലയില്‍ നാം എന്താവാന്‍ ആഗ്രഹിച്ചു, എവിടെ മാര്‍ഗ്ഗ ഭ്രംശം സംഭവിച്ചു എന്നത് നമുക്ക് ചൂണ്ടിക്കാണിച്ചു തരുന്നതേ അവര്‍ ചെയ്യുന്നുള്ളു.
ജനാധിപത്യം എന്നത് ജനങ്ങളുടെ മേലുള്ള രാഷ്ട്രീയക്കാരന്റെ ആധിപത്യമല്ല, മറിച്ച് രാഷ്ട്രീയ വ്യവസ്ഥിതിയുടെ മേല്‍ സാധാരണക്കാരായ ജനങ്ങള്‍ക്കുള്ള ആധിപത്യം ആണെന്ന് നമ്മെ ഓര്‍മ്മപ്പെടുത്തുകയും, അത് തെളിയിക്കുകയുമാണ്, ആം ആദ്മി പാര്‍ട്ടി ചെയ്യുന്നത്.
വ്യക്തമായ ഭൂരിപക്ഷം ലഭിച്ചില്ലെങ്കില്‍ സര്‍ക്കാര്‍ ഉണ്ടാക്കില്ല എന്ന ധാര്‍മ്മിക നിലപാട് കൈക്കൊള്ളുക വഴി ആം ആദ്മി പുതിയ ഒരു  കീഴ്വഴക്കത്തിനു രാഷ്ട്രീയത്തില്‍ തുടക്കമിട്ടു. ഇത് ലംഘിക്കാനുള്ള ധൈര്യം സംഘടിത രാഷ്ട്രീയ കക്ഷികള്‍ക്ക് ഇല്ല എന്നതിനുള്ള തെളിവാണ് ഗവര്‍ണ്ണറുടെ ക്ഷണം ലഭിച്ചിട്ടും, ഡല്‍ഹിയില്‍ മന്ത്രിസഭ രൂപീകരിക്കാന്‍ ബി ജെ പി  മുന്നോട്ട് വരാതിരുന്നത്. ആം ആദ്മി എന്ന പാര്‍ട്ടി ഇല്ലായിരുന്നെങ്കില്‍, കുതിര കച്ചവടത്തിലൂടെയോ, മറ്റ് പാര്‍ട്ടികളെ പിളര്‍ത്തിയോ അവര്‍ സര്‍ക്കാര്‍ രൂപീകരിക്കുമായിരുന്നു. പക്ഷെ ഇന്നവര്‍ക്ക് ആ ധൈര്യമില്ലാതെ പോയി.
കുതിരക്കച്ചവടവും അവിഹിത കൂട്ടുകെട്ടും വഴി അധികാരം കയ്യടക്കാന്‍ ഒരിക്കലും മടി കാണിച്ചിട്ടില്ലാത്ത  ബി ജെ പി അധികാരക്കസേരയില്‍ നിന്ന് ഓടി ഒളിച്ചിട്ട്, ആം ആദ്മി പാര്‍ട്ടിയെ  സര്‍ക്കാരുണ്ടാക്കാന്‍ വെല്ലുവിളിക്കുന്ന അത്ഭുതകരമായ കാഴ്ചയാണു നാം കണ്ടത്. ഇത് ആം ആദ്മി പാര്‍ട്ടിയുടെ മൂല്യാധിഷ്ഠിത രാഷ്ട്രീയത്തെ ഭയന്നു തന്നെയാണ്.
നാലഞ്ച് മാസങ്ങള്‍ കഴിഞ്ഞ് നടക്കാന്‍ പോകുന്ന ലോക് സഭാ തിരഞ്ഞെടുപ്പില്‍ ജയിക്കണമെങ്കില്‍, തങ്ങള്‍ ഇത് വരെ തുടർന്നുപോന്ന  രാഷ്ട്രീയം കൈവെടിയണം എന്നും, ആം ആദ്മി രാഷ്ട്രീയം നടപ്പിലാക്കണം എന്നും മുഖ്യധാരാ രാഷ്ട്രീയകക്ഷികള്‍ക്ക് ബോധ്യമായി എന്നതാണ്, അവരുടെ പ്രതികരണങ്ങളില്‍ നിന്നും മനസിലാകുന്നത്. അതാണ്, ആം ആദ്മി പാര്‍ട്ടിയുടെയും അതിന്റെ നേതാവായ കെജ്‌രിവാളിന്റെയും  ഏറ്റവും വലിയ നേട്ടം.
2013 നെ ഇന്‍ഡ്യയുടെ ചരിത്രം അടയാളപ്പെടുത്തുക ഈ വിധത്തിലായിരിക്കും.
കേരളത്തില്‍ ആം ആദ്മി ആകാന്‍ പാടു പെടുന്ന ഉമ്മന്‍ ചാണ്ടിയുടെ  പോലീസ് ചെയ്യുന്ന ഒരു കാര്യം നോക്കുക. സാധാരണ മനുഷ്യര്‍  കൊച്ചിയില്‍ നിന്നും തിരുവനന്തപുരത്തേക്ക് പോകുന്നത് കൊല്ലം വഴിയാണ്. പക്ഷെ ഉമ്മന്‍ ചാണ്ടിയുടെ പോലീസ് പോകുന്നത് വൈറ്റില, തലയോലപ്പറമ്പ്, തിരുവഞ്ചൂര്‍, മണര്‍കാട്, പുതുപ്പള്ളി, ചങ്ങനാശേരി , തിരുവല്ല  വഴി ആണ്. സരിതയുടെ യാത്ര പുതുപ്പള്ളി വഴി;
സോളാര്‍ തട്ടിപ്പുകേസിലെ പ്രതി സരിത നായരെ എറണാകുളം കോടതിയില്‍ ഹാജരാക്കിയ ശേഷം പുതുപ്പള്ളി വഴിയാണു തലസ്ഥാനത്തേക്കു മടക്കി കൊണ്ടുവന്നതെന്നു പൊലീസ് സ്ഥിരീകരിച്ചു. ഗതാഗതക്കുരുക്ക് ഒഴിവാക്കാനും ഹോട്ടല്‍ സമരമായതിനാല്‍ നാടന്‍ കടയില്‍ നിന്നു ഭക്ഷണം കഴിക്കാനുമാണ് ആ വഴി തിരഞ്ഞെടുത്തതെന്ന് എസ്കോര്‍ട്ട് പോയ പൊലീസുകാര്‍ മൊഴി നല്‍കി.
ഇത് നമ്മളൊക്കെ അപ്പാടെ വിഴുങ്ങണമെന്നാണ്, ഉമ്മന്‍ ചാണ്ടി ആഗ്രഹിക്കുന്നത്. ഇതുപോലുള്ള പരിഷകളില്‍ നിന്നും കേരളത്തെ രാക്ഷിക്കാന്‍ കേരളത്തിലും വേണ്ടേ ഒരു ആം ആദ്മി പാര്‍ട്ടി?
Posted by kaalidaasan at 07:56 76 comments: Links to this post
Email ThisBlogThis!Share to TwitterShare to FacebookShare to Pinterest
Friday, 20 December 2013
ഇതൊരു കിരീടത്തിന്റെ ചിത്രമാണ്. കിരീടം സാധാരണ വയ്ക്കുന്നത് രാജാക്കന്‍മാരും ചക്രവര്‍ത്തിമാരുമാരും.  കിരീടം അധികാരത്തിന്റെ ചിഹ്നം . രാജാവ് അധികാരമേറ്റെടുക്കുമ്പോള്‍ അതിനു "കിരീട ധാരണം" എന്നാണു പറയാറുള്ളതും.
ഇപ്പോള്‍ രാജഭരണമില്ലെങ്കിലും ചിലപ്പോഴൊക്കെ ഇത് പലരും സ്വയമണിയാറുണ്ട്. ചിലപ്പോള്‍ മറ്റുള്ളവരെ അണിയിക്കാറുമുണ്ട്. ദാ ഇതുപോലെ.
കിരീടം വയ്ക്കാത്ത രാജാക്കന്‍മാര്‍ എന്ന് പലരെയും പൊതുവെ വിളിക്കാറുമുണ്ട്. കിരീടം വയ്ക്കുന്നവരും അത് സ്വീകരിക്കുന്നവരും ഇപ്പോഴും ആ പഴയ കാല രാജഭരണത്തിന്റെ ഹാംഗ് ഓവറിലാണെന്നു പറയാം.  അധികാരം ഏല്‍പ്പിച്ചു കൊടുക്കുന്നതും അത്, സ്വീകരിക്കുന്നതും പ്രതീകാത്മകമായി അംഗീകരിക്കുന്ന  നടപടിയാണെന്നും പറയാം.
അതി വിചിത്രമായ ഒരു തര്‍ക്കം ഇപ്പോള്‍ കേരളത്തില്‍ നടക്കുന്നുണ്ട്. ഈയിടെ അന്തരിച്ച മുന്‍കാല രാജകുടുംബത്തിലെ മാര്‍ത്താണ്ഡവര്‍മ്മയെ ആദരിക്കാന്‍ കേരള സര്‍ക്കാര്‍ തിരുവനന്തപുരം ജില്ലക്ക് അവധി പ്രഖ്യാപിച്ചതിനോടനുബന്ധിച്ചാണത്. അറിയപ്പെടുന്ന പ്രതികരണ തൊഴിലാളിയും, ഹരിത എം എൽ  എ  എന്ന്  അവകാശപ്പെടുന്ന ആളും   ആയ വി റ്റി ബലറാം ആണ്, ഈ വിവാദത്തിനു തുടക്കം കുറിച്ചതും. അദ്ദേഹം എഴുതിയ അഭിപ്രായം ഇതായിരുന്നു.
""""ശ്രീ മാർത്താണ്ഡ വർമ്മയുടെ നിര്യാണത്തിൽ അനുശോചിക്കുന്നു. എന്നാൽ പഴയ ഒരു രാജകുടുംബത്തിലെ അംഗമെന്നതിൽക്കവിഞ്ഞ് ഒരിക്കൽ‌പ്പോലും ഈ നാടിന്റെ ഭരണാധികാരി അല്ലാതിരുന്ന അദ്ദേഹത്തിന്റെ മരണത്തേത്തുടർന്ന് തിരുവനന്തപുരത്ത് പൊതു അവധി പ്രഖ്യാപിച്ചത് എന്തിനാണെന്ന് മനസ്സിലാവുന്നില്ല. രാജഭരണവും ഫ്യൂഡലിസവുമൊക്കെ കഴിഞ്ഞുപോയെന്നും ഇപ്പോൾ ഈ നാട്ടിൽ നിലനിൽക്കുന്നത് ജനാധിപത്യവ്യവസ്ഥിതിയാണെന്നതും ഭരണാധികാരികൾ തന്നെ മറന്നുപോകുന്നത് ഉചിതമല്ല. “രാജാവ് നാടുനീങ്ങി” തുടങ്ങിയ തലക്കെട്ടുകൾ നാളത്തെ പത്രങ്ങളിൽ കണ്ടാലും ആശ്ചര്യപ്പെടേണ്ടതില്ലെന്ന് തോന്നുന്നു.""""
ഇതു കേട്ട നൂറുകണക്കിനാരാധകര്‍ കോരിത്തരിച്ചു പോയി. സന്തോഷം കൊണ്ട് ഇരിപ്പുറക്കാതെ അവരൊക്കെ ചേര്‍ന്ന് ബലറാമിനെ വിപ്ളവനായകനായും വഴ്ത്തിപ്പാടി. ഒരാരാധകന്‍ ആരാധന മൂത്ത്, കോണ്‍ഗ്രസ് എന്ന രാഷ്ട്രീയ കക്ഷിയോട് ഇപ്പോഴും പല വിഷയങ്ങളിലും എതിര്‍പുണ്ടെങ്കിലും.സാമൂഹിക ലിബറല്‍ മൂല്യങ്ങളെ ഉയര്‍ത്തിപ്പിടിക്കുകയും, ഇവയ്ക്കു സമൂഹമദ്ധ്യത്തില്‍ ഉറച്ചു പിന്തുണ പ്രഖ്യാപിക്കുകയും ചെയ്യുന്ന എം.എല്‍.എമാര്‍ നമ്മുടെ നിയമസഭയില്‍ ഇരിക്കുന്നു എന്നതു സന്തോഷവും പ്രത്യാശയും നല്‍ക്കുന്നു, എന്നു കൂടി പറയുന്നു.
രാജഭരണത്തോടും രാജകുടുംബമെന്ന് പലരും വാഴ്ത്തിപ്പാടുന്ന ഈ കുടുംബത്തോടും,അവരുടെ അഹങ്കാരങ്ങളോടും ഒട്ടും യോജിപ്പില്ലാത്ത വ്യക്തിയാണു ഞാന്‍. പത്മനാഭ സ്വാമി ക്ഷേത്രത്തിലെ നിധി ശേഖരം രാജകുടുംബത്തിന്റേതാണെന്നു പറഞ്ഞ മാര്‍ത്താണ്ഡവര്‍മ്മയോട് വെറുപ്പുമുണ്ട്. എങ്കിലും ബലറാം എന്ന കോണ്‍ഗ്രസ് എം എല്‍ എ പറഞ്ഞ അഭിപ്രായം കേട്ടപ്പോള്‍ എനിക്ക് വാസ്തവത്തില്‍ അത്ഭുതം തോന്നി.
ഇവിടെ ബലറാം ഉന്നയിക്കുന്നത് മൂന്നു കാര്യങ്ങളാണ്.
1. മാര്‍ത്താണ്ഡ വര്‍മ്മ ഒരധികാര സ്ഥാനത്തും ഇരുന്നിട്ടില്ല. അതുകൊണ്ട് തിരുവനന്തപുരത്തിനവധി കൊടുത്തത് തെറ്റാണ്.
2. രാജഭരണവും ഫ്യൂഡലിസവും കഴിഞ്ഞു പോയെന്ന് ഇപ്പോഴത്തെ ഭരണാധികാരി ആയ കോണ്‍ഗ്രസ് എന്ന പാര്‍ട്ടി മറന്നു പോകുന്നു.
3. "രാജാവ് നാടു നീങ്ങി" എന്ന പേരില്‍ വാര്‍ത്തകള്‍ വരാനുള്ള സാധ്യതയുണ്ട്.
അധികാര സ്ഥാനത്തിരിക്കാത്ത പലരും മരിക്കുമ്പോള്‍,  നമ്മള്‍ പലപ്പോഴും അവധി കൊടുക്കാറുണ്ട്. സഞ്ചയ് ഗാന്ധി എന്ന കോണ്‍ഗ്രസ് നേതാവ്, ഒരധികാര സ്ഥാനത്തും ഇരുന്നിട്ടില്ല. പക്ഷെ അദ്ദേഹം  മരിച്ചപ്പോള്‍ ഡെല്‍ഹിയില്‍ അവധി കൊടുത്തിരുന്നു. ദേശീയമായി ദുഖവും ആചരിച്ചിരുന്നു. വെറും എം പി മാത്രമായിരുന്ന അദ്ദേഹത്തിനെന്തിനാണു കോണ്‍ഗ്രസ് സര്‍ക്കാര്‍ ഇത്രയേറെ പ്രാധാന്യം കൊടുത്തത്? രാജഭരണത്തേക്കാള്‍ ക്രൂരമായി, ഒരു ജനതയുടെ മുഴുവന്‍ മനുഷ്യാവകാശങ്ങളും ലംഘിച്ചു കൊണ്ട്, ഒരു ചക്രവര്‍ത്തിനിയേപ്പോലെ ഭരിച്ച  പ്രധാനമന്ത്രി ആയിരുന്നു,  ഇന്ദിരാ ഗാന്ധി. അവർ പ്രഖ്യാപിച്ച  അടിയന്താരവസ്ഥയുടെ എല്ലാ ഉത്തരവാദിത്തങ്ങളും കോണ്‍ഗ്രസ് പാര്‍ട്ടി കെട്ടി വയ്ക്കുന്നത്  സഞ്ചയ് ഗാന്ധിയിലാണ്.  അദ്ദേഹത്തിന്റെ  ചരമ ദിനം ഇപ്പോഴും കോണ്‍ഗ്രസുകാര്‍ ആചരിക്കുന്നുണ്ട്. സഞ്ചയ് ഗാന്ധിയോട് ബലറാമിന്റെ പാര്‍ട്ടി അംഗങ്ങള്‍ക്കുള്ള സ്നേഹാദരം, തിരുവനന്തപുരത്തെ കുറച്ചു പേര്‍ ഈ രാജകുടുംബത്തോടും അതിലെ അംഗങ്ങളോടും  പ്രകടിപ്പിക്കുന്നത് അക്ഷന്തവ്യമായ തെറ്റാകുന്നതെങ്ങനെ?
കേരളം ഭരിക്കുന്നത് കോണ്‍ഗ്രസ് സര്‍ക്കാരാണ്. ബലറാം അംഗമായ കോണ്‍ഗ്രസ്. ഈ സര്‍ക്കാരാണ്, അവധി കൊടുക്കാന്‍ തീരുമാനിച്ചത്. അതിനെതിരെ മുഖ്യ മന്ത്രിയോടോ കോണ്‍ഗ്രസിന്റെ സംസ്ഥാന അധ്യക്ഷനോടോ ബലറാം പ്രതിഷേധം അറിയിച്ചതായി എങ്ങും കേട്ടില്ല. Face Book  ല്‍ പ്രതിഷേധിച്ചാല്‍ കുറച്ച് പേരുടെ കയ്യടി നേടാം എന്ന ഉദേശ്യമാണീ പ്രതിഷേധ നാടകത്തിന്റെ പിന്നിലുള്ളത്. അല്ലെങ്കില്‍ സര്‍ക്കാര്‍ അവധി പ്രഖ്യാപിച്ചപ്പോള്‍ തന്നെ അത് ഭരണ കക്ഷി എം എല്‍ എ ആയ ബലറാം തിരുത്തിക്കേണ്ടതായിരുന്നു.
ഇത് ബലറാമിന്റെ സ്ഥിരം നാടകമാണ്. ആറന്മുള വിമാത്താവള വിഷയത്തിലും ഇതേ നാടകം ബലറാം ആടിയിട്ടുണ്ട്. കേരള നിയമസഭയിലെ 72 എം എല്‍ എ മാര്‍  ഈ പദ്ധതിയെ എതിര്‍ത്തുകൊണ്ട് ഒപ്പിട്ട നിവേദനത്തില്‍, അടുത്ത് ആളായി ഒപ്പിടാന്‍ തയ്യറാണെന്ന്,  തന്റെ മന്ദബുദ്ധി അനുയായികളോട് പറഞ്ഞ ആളാണീ ബലറാം.  ഇന്നു വരെ ആ നിവേദനത്തില്‍ ഒപ്പിട്ടിട്ടില്ല  എന്നാണെന്റെ അറിവ് . ബലറാമിന്റെ പാര്‍ട്ടിയുടെ സര്‍ക്കാര്‍ ആ പദ്ധതി  നടപ്പിലാക്കാന്‍  എല്ലാ തീരുമാനങ്ങളും കൈക്കൊണ്ടു കഴിഞ്ഞു. ഇന്നു വരെ ഈ അനുയായി വൃന്ദങ്ങളൊന്നും എന്തുകൊണ്ടാണീ ജന വിരുദ്ധ നിലപാട് ബലറാമിന്റെ പാര്‍ട്ടി സ്വീകരിച്ചതെന്ന് ചോദിച്ചില്ല. ചോദിച്ചാലും  ബലറാം എന്ന കാപട്യം മറുപടി പറയുകയും ഇല്ല. ഇതുപോലുള്ള പ്രതിഷേധ നാടകം കണ്ട് സംതൃപ്തി അടയാനുള്ള വിവേകമേ ഈ അനുയായികള്‍ക്കുള്ളു.
വേറൊരു പ്രതിഷേധം കോഴിക്കോട് സാമൂതിരിയുടെ കുടുംബാംഗങ്ങള്‍ക്ക് പെന്‍ഷന്‍ കൊടുക്കാന്‍ സര്‍ക്കാര്‍ തീരുമാനിച്ചതിനെതിരെ ആയിരുന്നു. അത് അനാവശ്യമാണെന്നതിൽ തർക്കമില്ല. ആ തീരുമാനത്തിന്റെ ന്യായാന്യായത മറന്നു കൊണ്ട് മറ്റൊരു കാര്യം ചിന്തിക്കാം. ഇന്ന് കേരളത്തിലെ ഒരു മന്ത്രിക്ക് നാല്‍പ്പതും അമ്പതും  പെഴ്സണല്‍ സ്റ്റാഫ് അംഗങ്ങളുണ്ട്. അവരുടെ പ്രധാന പണി മന്ത്രിയേക്കൊണ്ട് എന്തെങ്കിലും കാര്യം സാധിക്കാന്‍  വരുന്നവരോട് കൈക്കൂലി മേടിക്കുക എന്നതാണ്. ഉമ്മന്‍ ചാണ്ടിയുടെ ഒരു സ്റ്റാഫ് ആംഗം ഒറ്റ വര്‍ഷം കൊണ്ട് കോടീശ്വരന്‍ ആയ സത്യം സോളാര്‍ വിഷയം ചര്‍ച്ച ചെയ്തപ്പോ ള്‍ പുറത്തു വന്നിട്ടുമുണ്ട്. ഇതുപോലെയുള്ള സാമൂഹ്യ ദ്രോഹികള്‍ക്ക്  ആജീവനാന്ത പെന്‍ഷനും ഇപ്പോള്‍ ലഭിക്കും. ഇതിനെതിരെ ബലറാം എപ്പോഴെങ്കിലും പ്രതിഷേധിച്ചതായി കേട്ടിട്ടില്ല. ഇതുപോലെയുള്ള ധൂര്‍ത്തും അഴിമതിയും നടക്കുമ്പോള്‍, അതിനെതിരെ ചെറുവിരല്‍ അനക്കാതെ, സാമൂതിരിയുടെ കുടുംബത്തിലെ അവശത അനുഭവിക്കുന്നവര്‍ക്ക് ചെറിയ ഒരു പെന്‍ഷന്‍ നല്‍കുന്നത് മഹാപരാധമാണോ? അതും മദ്രസയില്‍ കുര്‍ആന്‍ പഠിപ്പിക്കുന്ന മുസല്യാര്‍ക്ക് വരെ പെന്‍ഷനുള്ള ഒരു നാട്ടില്‍.
രാജഭരണവും ഫ്യൂഡലിസവുമൊക്കെ  അവസാനിച്ചതായി ബലറാം കേരളത്തിന്റെ ഭരണാധികാരി ആയ കോണ്‍ഗ്രസ് മുഖ്യമന്ത്രി ഉമ്മന്‍ ചാണ്ടിയെ ഓര്‍മ്മിപ്പിക്കുന്നു. അതു വഴി കേരള ജനതയേയും ഓര്‍മ്മിപ്പിക്കുന്നു. ഇതൊന്നും അറിയാത്ത മന്ദബുദ്ധികളാണ്, കേരള ജനത  എന്നത് ബലറാമിന്റെ തോന്നലാണ്. "മാര്‍ത്താണ്ഡവര്‍മ്മ മരിച്ചപ്പോള്‍ അവധി കൊടുക്കുന്നതും, ചിലര്‍ അദ്ദേഹത്തെ രാജാവ് എന്ന് അഭിസംബോധന ചെയ്തതും, രാജഭരണവും ഫ്യൂഡലിസവുമൊക്കെ തിരിച്ചു വരുന്നതിന്റെ ലക്ഷണം"  ആയി കാണുന്നവര്‍ക്ക് ഒരു നല്ല നമസ്കാരം പറയട്ടെ.  എത്ര വെറുക്കപ്പെട്ട വ്യക്തിയാണെങ്കിലും ഒരാള്‍ മരിച്ചാൽ,   തലക്ക് വെളിവുള്ള ശത്രുക്കള്‍ പോലും അദ്ദേഹത്തെ കുത്തിനോവിക്കാന്‍ ശ്രമിക്കില്ല. അപവാദങ്ങളില്ലാതില്ല. അടുത്ത കാലത്ത് മാര്‍ത്താണ്ഡവര്‍മ്മയെ നിശിതമായി വിമര്‍ശിച്ചിട്ടുള്ള വി എസ് അച്യുതാന്ദൻ   പോലും ഇക്കാര്യത്തില്‍  മൌനം പാലിച്ചു. പക്ഷെ രാജാവിനേക്കാള്‍ വലിയ രാജഭക്തി ഉള്ള ബലറാമിനാണു വലിയ കൃമികടി.
തിരുവിതാംകൂര്‍ രാജ കുടുംബത്തിന്റെ രാജ ഭരണമേ അവസാനിച്ചുള്ളു. പകരം രാജ്യ ഭാരം ഏറ്റെടുത്ത, രാജകുടുംബത്തിന്റെ ഭരണം ഇപ്പോഴും തുടരുന്നു. നെഹ്രു ഗാന്ധി രാജകുടുംബത്തിന്റെ. ആദ്യം നെഹ്രു, പിന്നെ ഇന്ദിര, അതിനു ശേഷം രാജിവ്, രാജീവിനു ശേഷം സോണിയ ആകേണ്ടതായിരുന്നു. പക്ഷെ ബി ജെപിയുടെ എതിര്‍പ്പുകാരണം അത് നടന്നില്ല. വാ തുറന്നാൽ വിഡ്ഢിത്തം മാത്രം പറയുന്ന അടുത്ത കിരീടാവകാശി, രാഹുലനെ  അരിയിട്ട് വഴിച്ചത് കുറച്ചു നാളുകൾക്ക് മുന്നേ ആയിരുന്നു. നെഹ്രു ഗാന്ധി രാജകുടുംബത്തിന്റെ ഭരണത്തില്‍ ബലറാമിനൊന്നും യാതൊരു പ്രശ്നവുമില്ല.  അവിടെ സോണിയ എന്ന കിരീടം  വയ്ക്കാത്ത ചക്രവര്‍ത്തിനി പറയുന്ന ഒരു തിരു വാക്കിനും എതിര്‍വാ ഇല്ല. ബലറാം സോണിയയുടെ മുന്നില്‍ ഇരിക്കുക പോലുമില്ല. എന്നിട്ടാണ്, മാര്‍ത്താണ്ഡവര്‍മ്മയെ ആരോ രാജാവെന്നു വിളിച്ചപ്പോഴേക്കും ബലറാമിന്റെ ധാര്‍മ്മിക രോഷം അണപൊട്ടി ഒഴുകുന്നത്.
കേരള മുഖ്യമന്ത്രി ഉമ്മന്‍ ചാണ്ടി ഏത് രാജാവിനെയും ലജ്ജിപ്പിക്കുന്ന വിധത്തിലാണു ഭരിക്കുന്നത്. തന്റെ ഓഫീസിടപെട്ടു നടത്തിയ അഴിമതിയുടെ കഥകള്‍ ഓരോന്നായി പുറത്തു വരുന്നു. ഉമ്മന്‍ ചാണ്ടി,  രാജാവിനേപ്പോലെയും,  തന്റെ സ്റ്റാഫ് അംഗങ്ങള്‍, ഫ്യൂഡല്‍ പ്രഭുക്കളെയും പോലെ ആണ്, കേരളം ഭരിച്ചത്. സലിം രാജെന്ന പ്രഭു, ഉമ്മൻ ചാണ്ടിയുടെ തണലിൽ  നടത്തിയ ഭൂമി തട്ടിപ്പൊക്കെ, പണ്ടത്തെ ഏത് പ്രഭുവിനെയും കടത്തി വെട്ടും. പണ്ട് രാജാക്കന്‍മാര്‍ എഴുന്നള്ളി ഇരുന്ന് പണക്കിഴി വിതരണം ചെയ്തിരുന്ന പോലെ ഉമ്മന്‍ ചാണ്ടി മഹാരാജാവ് പലയിടത്തും എഴുന്നള്ളി ഇരുന്ന് പണക്കിഴി വിതരണം ചെയ്യുന്നു. ഈ വര്‍ഷം വിതരണം ചെയ്ത പണക്കിഴിയുടെ മൂല്യം 17 കോടി രൂപ വരും. അതിനു വേണ്ടി ചെലവായത് വേറെ 10 കോടിയും. ഈ മഹാരാജാവ് എഴുന്നള്ളുമ്പോള്‍ ജില്ലയിലെ സകല പോലീസുദ്യോഗസ്ഥരും വലിയ ഒരു സംഘം പോലീസുകാരും അകമ്പടിക്കുണ്ടാകും. കൂടെ സര്‍ക്കാര്‍  ഉദ്യോഗസ്ഥരുടെ ഒരു പടയും. ജനങ്ങള്‍ക്ക് ഇതുപോലെ ദുരിതം ഉണ്ടാക്കുന്ന ഈ മാമാങ്കത്തിന്റെ  ഉദ്ദേശ്യം എന്താണ്? ഈ പരാതിക്കാരെ സകല ചെലവും നല്‍കി തിരുവനന്തപുരത്ത് മുഖ്യമന്ത്രിയുടെ ഓഫീസില്‍ എത്തിക്കാന്‍ പോലും 10 കോടി രൂപ ചെലവു വരില്ല. പിന്നെ എന്തിനാണിങ്ങനെ ഒരു മുഖം കാണിക്കാന്‍ വേണ്ടിയുള്ള എഴുന്നള്ളത്ത്? താഴെ കാണുന്നതുപോലെയുള്ള ചില ചിരിപ്പിക്കലും കൂടെ ഉണ്ട്.
മുഖ്യമന്ത്രിയെ കാണുന്നവര്‍ക്ക് മാത്രമേ ആനുകൂല്യം ലഭിക്കുകയുള്ളു എന്നതാണാവസ്ഥ. ത്രിതല പഞ്ചായത്തുകളിലൂടെ അധികാര വികേന്ദ്രീകരണം ആണ് , ഇൻ ഡ്യൻ ഭരണഘടന വിഭാവനം ചെയ്യുന്നത്. അതിനു കടകവിരുദ്ധമായി  മുഖ്യമന്ത്രി അധികാരകേന്ദ്രീകരണം നടത്തുകയാണ്. ജില്ലാ കളക്ടറുടെയും തഹസില്‍ദാര്‍മാരുടെയും വില്ലേജ് ഓഫീസര്‍മാരുടെയും അധികാരങ്ങളും കര്‍ത്തവ്യങ്ങളും മുഖ്യമന്ത്രി സ്വയം ഏറ്റെടുക്കുന്നു . ഉമ്മന്‍ചാണ്ടി പണക്കിഴി വിതരണപരിപാടിക്ക് ഓടിനടക്കുന്നതുമൂലം ഭരണത്തിന് നേതൃത്വം നല്‍കാന്‍ ആളില്ലാത്ത അവസ്ഥയാണ്.
ഇരിക്കാന്‍ പാറ്റാതെയും, നടക്കാന്‍ പറ്റാതെയും, മാറാരോഗം  ബാധിച്ചും  കഷ്ടപ്പെടുന്നവരെയൊക്കെ താന്‍ ഇരിക്കുന്ന സ്ഥലത്തേക്ക് ചുമന്നു കൊണ്ടു വന്നാലേ പണക്കിഴി നല്‍കൂ എന്നത്  ധാര്‍ഷ്ട്യമാണ്. ഏത് രാജാവിനെയും വെല്ലുന്ന ധാര്‍ഷ്ട്യം.
നിയമ സഭ മുതല്‍ ഗ്രാമസഭ വരെയുള്ള സകല ജനാധിപത്യ സംവിധാനങ്ങളെയും നോക്കുകുത്തികളാക്കി, അവിടെ ഇരിക്കുന്നവരൊക്കെ കഴിവു കെട്ടവരാണെന്നു സൂചിപ്പിച്ചുകൊണ്ട്,  ഈ മഹാരാജാവ് ചെയ്യുന്നതൊക്കെ, ബലറാമിനേപ്പോലുള്ള കാപട്യത്തിനു മനസിലാകാത്തതൊന്നുമല്ല. അദ്ദേഹത്തെ അന്ധമായി പിന്തുണക്കുന്ന അടിയാന്‍മാര്‍ക്ക് പക്ഷെ മനസിലാകുമെന്നു തോന്നുന്നില്ല. ഉണ്ടെങ്കില്‍ ഈ സാമന്തനെ ഇതുപോലെ പുകഴ്ത്തില്ല.
അന്തരിച്ച മര്‍ത്താണ്ഡവര്‍മ്മയെ കളിയാക്കുന്ന പോലെയാണ്, രാജാവ് നാടുനീങ്ങി എന്ന ബലറാമിന്റെ പ്രയോഗം. രാജാവെന്ന പ്രയോഗവും നാടുനീങ്ങുന്നു എന്ന പ്രയോഗവും ബലറാമിനു രുചിക്കുന്നില്ല. ക്രൈസ്തവ സഭയിലെ ബിഷപ്പുമാരെ തിരുമേനി എന്നാണ്, വിശ്വാസികള്‍ അഭിസംബോധന  ചെയ്യാറുള്ളത്. അവര്‍ കടന്നു വരുമ്പോള്‍ ആദരം പ്രകടിപ്പിക്കുന്നത് കൈ മുത്തിക്കൊണ്ടുമാണ്. അവര്‍ മരിക്കുമ്പോള്‍ കാലം ചെയ്തു എന്നാണ്, സാധാരണ റിപ്പോര്‍ട്ട് ചെയ്യാറുള്ളതും. ഇനി മുതല്‍ ബലറാമിനെ പേടിച്ച് ഈ ആചാരങ്ങളൊക്കെ ക്രിസ്ത്യാനികള്‍ നിറുത്തേണ്ടി വരുമോ എന്തോ? കാന്തപുരം അബൂബേക്കര്‍ മുസല്യാരെ കൈ മുത്തിയാണ്, അനുയായികള്‍ എതിരേല്‍ക്കാറുള്ളതും. അതിനെതിരെ ബലറാമിന്റെ  ഒരു പ്രതിഷേധ നാടകം പ്രതീക്ഷിക്കാമോ എന്തോ.
ഈയിടെ അന്തരിച്ച ദക്ഷിണാമൂര്‍ത്തിയെ സ്വാമികള്‍ എന്നു ചേര്‍ത്താണു വിളിച്ചിരുന്നത്. എല്ലാ ഹൈന്ദവ സന്യാസിമാരെയും സ്വാമി എന്നാണു അഭിസംബോധന ചെയ്യുന്നതും. നവോത്ഥാന നായകരായ ചട്ടമ്പി സ്വാമികളെയും, ശ്രീനാരായണ ഗുരുദേവനെയും ബലറാം പടിയടച്ച് പിണ്ഡം വയ്ക്കുമോ എന്തോ.
"ബലറാം എന്ന എം.എല്‍.എ കേരള  നിയമസഭയില്‍ ഇരിക്കുന്നു എന്നതു സന്തോഷവും പ്രത്യാശയും നല്‍കുന്നു", എന്നാണ്, ഒരു ഭക്തന്‍ പാടിയത്. ഇതേ ബലറാം നിയമസഭയിലെ സ്പീക്കറെ അഭിസംബോധന ചെയ്യുന്നത്, സര്‍ എന്നാണ്. ഫ്യൂഡലിസത്തിന്റെ ഏറ്റവും വലിയ തിരുശേഷിപ്പാണീ അഭിസംബോധന. ബ്രിട്ടീഷ് രാജ്ഞി മാടമ്പിമാര്‍ക്ക് കല്‍പ്പിച്ചു നല്‍കുന്ന സ്ഥാനമാണ്, സര്‍ എന്നത്.  ഇങ്ങനെ  വിളിക്കാന്‍  യാതൊരു ഉളുപ്പുമില്ലാത്ത ബലറാമിന്, മാര്‍ത്താണ്ഡവര്‍മയെ ചിലര്‍ രാജാവെന്ന് അഭിസംബോധന ചെയ്യുമ്പോള്‍ ഫ്യൂഡലിസം തിരിച്ചു വരുന്നതായി തോന്നുന്നു.
ഇതേ ബലറാമിന്റെ Face Book പേജിന്റെ നെറ്റിയില്‍ ഒട്ടിച്ചു വച്ചിരിക്കുന്ന ചിഹ്നമാണ്, ഞാന്‍ ആദ്യം സൂചിപ്പിച്ച കിരീടം. അലുക്കുകളിട്ട കുഞ്ഞു മെത്തയില്‍ ഭക്ത്യാദരങ്ങളോടെ ആണദ്ദേഹം ​അത് പ്രദര്‍ശിപ്പിക്കുന്നതും. ബലറാമിന്റെ  കാപട്യത്തിന്റെ മകുടോദാഹരണം പോലെ.
നാടോടുമ്പോള്‍ നടുവെ  ഓടാതെ, താന്‍  തിരിഞ്ഞോടി വ്യത്യസ്ഥനാകാന്‍ ശ്രമിക്കുന്നു എന്നാണ്, ആപ്ത വാക്യം. പക്ഷെ ബിംബം നാടുവാഴിത്തത്തിന്റെ തിരുശേഷിപ്പായ കിരീടമായി പോയി എന്നു മാത്രം. മാര്‍ത്താണ്ഡവര്‍മയെ ചീത്തപറയുമ്പോഴും രാജഭരണത്തിന്റെ തിരുശേഷിപ്പിനോടുള്ള അഭിവാഞ്ച മറക്കാന്‍ ആകുന്നില്ല. ഉമ്മന്‍ ചാണ്ടിയും പിണറായി വിജയനും കിരീടം തലയില്‍ വച്ചു. പക്ഷെ ബലറാം അത് തലയോട് ചേര്‍ത്തു വയ്ക്കുന്നു. കുറഞ്ഞ പക്ഷം ഒരു സിംഹവാലന്‍ കുരങ്ങിന്റെയോ, നീലഗിരി വരയാടിന്റെയോ ചിത്രമായിരുന്നു ഹരിത എം എല്‍ എക്കു യോജിക്കുക. രാജഭരണത്തിന്റെ മുദ്ര ആയ കിരീടം തന്നെ അദ്ദേഹം ​തെരഞ്ഞെടുത്തത് യാദൃ ഛികമാകാന്‍ വഴിയില്ല.
മാര്‍ത്താണ്ഡ വര്‍മ്മ എന്ന ഈ രജകുടുംബംഗം കേരള രാഷ്ട്രീയത്തിലോ ഇന്‍ഡ്യന്‍ രാഷ്ട്രീയത്തിലോ ഏതെങ്കിലും തരത്തില്‍ ഇടപെട്ടതായി ഞാന്‍ കേട്ടിട്ടില്ല. ശ്രീ പദ്മനാഭ സ്വാമി ക്ഷേത്രത്തിലെ ഭരണാധികാരി എന്ന നിലയില്‍ അവിടെ കൂട്ടി വച്ചിരിക്കുന്ന സ്വത്തിന്റെ മേല്‍ അവകാശം ഉന്നയിച്ചതായി മാത്രമേ കേട്ടിട്ടുള്ളു. പിന്നെന്തിനിനാണ്, അദ്ദേഹത്തിന്റെ ശവത്തേപ്പോലും ഈ "അഭിനവ രാജാവ്", കുത്തിനോവിക്കുന്നതെന്ന് മനസിലാകുന്നില്ല.
ഇനി മറ്റൊരു ഹരിത എം എല്‍ എയുടെ വിഷയത്തിലേക്ക് വരാം. ബലറാമിനേപ്പോലെ ഹരിത രാഷ്ട്രീയമെന്ന കാപട്യം കൊണ്ടു നടക്കുന്ന വി ഡി സതീശനാണു കഥാപാത്രം. കാതിക്കുടത്ത് ചാലക്കുടി പുഴയെ മലിനീകരിക്കുന്ന നീറ്റാ ജലറ്റിന്‍ കമ്പനിക്കനുകൂലമായി നിന്നിട്ട്, ഗാഡ്ഗില്‍ കമ്മിറ്റി നിര്‍ദ്ദേശങ്ങളെ കെട്ടിപ്പിടിക്കുന്ന സതീശന്റെ ഇരട്ട മുഖത്തിനൊരു മുഖവുര ആവശ്യമില്ല. പക്ഷെ ഈ അഭിനവ രാജാവ്, ഒരു പ്രജയോട് കാണിക്കുന്ന അസഹിഷ്ണുത ഈ വീഡിയോയില്‍ നോക്കിയാല്‍ മനസിലാകും.
രണ്ടു കാലിനും സ്വാധീനമില്ലാത്ത ഒരു വൃദ്ധ ഏന്തി വലിഞ്ഞ് കൈ നീട്ടിയപ്പോള്‍, ഈ രാജാവു കൈ പിന്‍വലിക്കുന്നു. അവരെ പുച്ചത്തോടെ ഒന്ന് നോക്കിയിട്ട് സാമന്ത രാജാക്കന്‍മാരോടൊപ്പം മഹാരാജാവ് അകന്നു മാറി നടന്നു പോകുന്നു. വീഴുംമുൻപ് കൈ നീട്ടിയപ്പോൾ വി ഡി സതീശന്‍  കൈ വലിക്കുന്നു. തങ്ങള്‍ക്കുനേരേ നീട്ടിയ സ്ത്രീയുടെ കൈ ഖദര്‍ മുണ്ടില്‍  സ്പര്‍ശിക്കാതിരിക്കാന്‍  ശ്രദ്ധിച്ച്, ഒഴിഞ്ഞുമാറുന്നു രാജാക്കന്‍മാര്‍. ആ വൃദ്ധ  മറിഞ്ഞുവീണപ്പോഴും കരുണ കാട്ടുന്നില്ല. എന്നിട്ട് മഹാരാജാവു രോഷത്തോടെ ചോദിക്കുന്നു. ആരാണിവരെ ഇവിടേക്ക് കയറ്റി വിട്ടത് എന്നും. "രാജ സന്നിധിയില്‍ കടന്നു വരാന്‍ അര്‍ഹതയില്ലാത്ത ഈ പരിഷയെ ആരാണ്, കടത്തി വിട്ടത്"  എന്നാണ്, ഭ്രുത്യന്‍മാരോട് മഹാരാജാവു ക്രോധത്തോടെ ചോദിച്ചത്. ഒരാൾ വിഴുന്നത് കണ്ടാൽ  ഏത് മനുഷ്യനും ഒന്ന് സഹായിക്കാൻ വേണ്ടി  നീട്ടും.  ഇവർ മലയാളിയാണോ  എന്നായിരുന്നു മറ്റൊരു രാജാവ് ചോദിച്ചത്.  മഹാരാജാവിനോളം ക്രൂരത ഭ്രുത്യൻമാര്‍ക്കില്ലാത്തതുകൊണ്ട് അവര്‍ ആ സാധുവിനെ പിടിച്ചെഴുന്നേല്‍പ്പിച്ചു.
ഈ സംഭവം  വിമര്‍ശനവിധേയമായപ്പോള്‍ ഒരു സാമന്ത രാജാവായ മുരളീധരന്‍ പ്രതികരിച്ചത് ഇങ്ങനെ. ആ വൃദ്ധ രേഖ മൂലമോ വാക്കാലോ ഒരു പരാതിയും നല്‍കിയില്ല. പരാതി കേള്‍ക്കാന്‍ പോലും കാത്തു നില്‍ക്കാതെ വില കൂടിയ വിദേശ കാറില്‍ എഴുന്നള്ളിയ ഈ രാജാവും, ഉമ്മന്‍ ചാണ്ടി മഹരാജാവിന്റെ നയം ആണു പിന്തുടര്‍ന്നത്. "മുഖം കാണിച്ച് പരാതി പറഞ്ഞാലേ  ചിന്നരാജാവു കനിയൂ. പണക്കിഴി തരൂ". വൃദ്ധ പരാതി പറഞ്ഞില്ല. അതുകൊണ്ട് പണക്കിഴിയും കൊടുത്തില്ല.
ജയിൽ പരിശോധനയ്ക്കിടെ പരാതി പറയാന്‍  വന്ന അസൂറാബീവിയെ അവഗണിച്ചുവെന്ന വാര്‍ത്ത  കെട്ടിച്ചമച്ചതാണ്   എ ന്ന്   സതീശന്‍ പിന്നീട്  ആരോപിച്ചു. അവിടെ പൊതുജനത്തിന് പരാതി പറയേണ്ട ആവശ്യം ഇല്ലായിരുന്നു. അതിനാല്‍ തന്നെ അവര്‍ക്ക് പരാതിയില്ലായിരുന്നു. അസൂറാബീവിയുടെ  കൈ തന്റെ   പളപളത്ത ഖദര്‍ മുണ്ടില്‍ സ്പര്‍ശിക്കാതെ ഒഴിഞ്ഞു മാറിയ സതീശന്‍ പോയത് ഒമാനിലേക്കാണ്. ഒമാനിലാണെങ്കില്‍ ഇതുപോലെ അശ്രീകരങ്ങള്‍ ഉണ്ടാവില്ലല്ലോ. അവിടത്തെ രാജാവിന്റെ പരിരക്ഷയും കിട്ടും. അവിടെ നിന്ന്   ഫേസ്ബുക്കിലൂടെയായിരുന്നു പ്രതികരണം.
അസൂറാ ബീവിയുടെ  ഭര്‍ത്താവ്, മയക്കുമരുന്നു കേസില്‍ ജയില്‍ ശിക്ഷ അനുഭവിക്കുന്ന വ്യക്തിയാണ്  എന്നു കൂടി സതീശന്‍ രാജാവു പറയുന്നു. അതിന്റെ വ്യംഗ്യാര്‍ത്ഥം, മയക്കു മരുന്നു കേസിലെ പ്രതിയുടെ ഭാര്യയെ അവഗണിച്ചതില്‍ യാതൊരു തെറ്റുമില്ല എന്നാണ്.
ഇതേ നിലപാട് സതീശന്‍ രാജാവ് വീണ്ടും തിരുത്തി. ആസൂറാ ബീവിയുടെ ഭര്‍ത്താവ് 4 കുട്ടികളെ പീഢിപ്പിച്ച പീഢന വീരന്‍ ആണെന്ന് ഇപ്പോള്‍ മാറ്റി പറയുന്നു.
അസൂറാബീവിയെ അവഗണിച്ചു എന്ന വിഷയത്തിലേക്ക്, തന്റെ നിരപരാധിത്വം തെളിയിക്കാൻ  അവരുടെ ഭര്‍ത്താവിനെ വരെ സതീശന്‍ രാജാവിനു വലിച്ചിഴക്കാന്‍ മടിയില്ല. ഇതേ സതീശന്‍ ഒരിക്കല്‍ മറ്റൊരു ആക്ഷേപം പറഞ്ഞിരുന്നു. സോളാര്‍ കേസിലെ ഒരു ചര്‍ച്ചയില്‍,  വി എസ് അച്യുതാനന്ദന്‍ ഉമ്മന്‍ ചാണ്ടിയുടെ കുടുംബത്തെ ആക്ഷേപിച്ചു എന്നായിരുന്നു അത്.
ഒമാനിലിരുന്ന് സതീശന്‍ രാജാവു പറയുന്ന കരളലിയിക്കുന്ന പരാതി ശ്രദ്ധിക്കുക. Somebody wanted to discredit my social commitment. ആരോ തന്റെ സമൂഹിക പ്രതിബദ്ധത തകര്‍ക്കാന്‍ ശ്രമിക്കുന്നു എന്ന്.
ഈ രാജാവ് എന്താണു ചെയ്തതെന്നത് വീഡിയോ ദൃശ്യങ്ങളിലൂടെ കണ്ടിട്ടും, ഇദ്ദേഹത്തിന്റെ ആശ്രിതര്‍ പറയുന്ന അഭിപ്രായം കേട്ടാല്‍, സുബോധമുള്ള ആരും ലജ്ജിച്ചു തല താഴ്ത്തും. രാജഭരണത്തിലേതിനേക്കാള്‍ തരം താണ സ്തുതി പാടല്‍.
ഇടുക്കിയില്‍ മലയിടിഞ്ഞപ്പോള്‍ സതീശന്‍ മഹാരാജാവിനുണ്ടായ വേദന നോക്കു.
രണ്ടു കാലും ഇല്ലാത്ത ഒരു വയോധിക കൈ നീട്ടിയപ്പോള്‍ വെറുപ്പോടെ കൈ പിന്‍വലിച്ച, അവര്‍ തലയടിച്ച് വീണപ്പോള്‍ പുച്ഛത്തോടെ മാറിനടന്ന  ഇദ്ദേഹത്തോട് അവജ്ഞ തോന്നുന്നു.
അശരണയായ ഈ വൃദ്ധയോട് സർക്കാർ കാട്ടിയ ക്രൂരതകള്‍  ഇതിലും ഭീകരമാണ്.  സ്വന്തമായി ഒരുതുണ്ട് ഭൂമിയില്ലാത്ത അസൂറാബീവി 'ഭൂരഹിതരില്ലാത്ത കേരളം' പദ്ധതിയിൽ അപേക്ഷിച്ചു.  രണ്ടുസെന്റ് ഭൂമി അനുവദിക്കുകയും ചെയ്തു, എവിടെയാണെന്നോ? കർണാടക അതിർത്തിയായ കാസർകോട് ജില്ലയിലെ ഹോസ്ദുർഗ്ഗിൽ.  തനിക്ക് ഹോസ്ദുർഗ്ഗിലെ  ഭൂമി വേണ്ടെന്ന് അസൂറ കരഞ്ഞുപറഞ്ഞിട്ടും ഒരു ഉദ്യോഗസ്ഥപ്രമാണിയുടേയും ഭരണാധികാരിയുടേയും കണ്ണുതുറന്നില്ല. ഒടുവിൽ കാസർകോട്ടെ ഭൂമി വേണ്ടെന്ന് അവർ അസൂറയിൽ നിന്ന് എഴുതിവാങ്ങുകയും ചെയ്തു. ദിവസം ഒരു രൂപപോലും സ്വന്തം വരുമാനമില്ലാത്ത അസൂറാബീവി സർക്കാർ വരച്ച ദാരിദ്ര്യരേഖയുടെ മുകൾത്തട്ടിലാണ്. റേഷൻകാർഡ് ബി.പി.എല്‍ ആക്കി കിട്ടിയാൽ ഒരുരൂപയ്ക്ക് അരിയും ഗോതമ്പും  കിട്ടും.  കൊല്ലം കളക്ടറേറ്റിന്റെ പടിക്കെട്ടുകൾ ഇഴഞ്ഞുകയറി ഇടയ്ക്കിടെയെത്തുന്ന അസൂറാബീവിയെ ജില്ലാ കളക്ടറോ സപ്ളൈ ഓഫീസറോ ഇതുവരെ കണ്ടതായിപ്പോലും ഭാവിച്ചിട്ടേയില്ല. ഇതിനുള്ള സഹായംതേടിയായിരുന്നു അവര്‍ രാജാക്കന്‍മാരെ സമീപിച്ചത്.
ജനങ്ങള്‍  തിരഞ്ഞെടുക്കുന്നത് മാന്ത്രിമാരെയോ എം എല്‍ എ  മാരേയോ അല്ല, ചക്രവര്‍ത്തിമാരെയും, മഹാരാജാക്കന്‍മാരെയും, സാമന്ത രാജാക്കന്‍മാരെയും ഒക്കെ ആണ്,  എന്നാണ് ഇവരുടെയൊക്കെ ഭാവം . ഇലക്ഷൻ സമയത്ത് വോട്ടിനു വേണ്ടി ജനങ്ങളുടെ വീടിന്റെ തിണ്ണ നിരങ്ങുന്ന ഇവര്‍  ജയിച്ചുകഴിഞ്ഞാല്‍  ജനങ്ങളെ പുറം കാലുകൊണ്ട് തട്ടിമാറ്റും.
ഇവിടെ രാജഭരണമില്ല എന്ന് എങ്ങനെ പറയാന്‍ ആകും? കിരീടം സ്വപ്നം കാണുന്ന ബലറാം രാജാവും, പണക്കിഴി നല്‍കി പ്രജകളെ സന്തോഷിപ്പിക്കുന്ന ഉമ്മന്‍ ചാണ്ടി മഹാരാജാവും, അശരണര്‍, രക്ഷിക്കണേ  എന്നും പറഞ്ഞ്  കൈ നീട്ടുമ്പോള്‍, കൈ പന്‍വലിക്കുന്ന സതീശന്‍ മഹാരാജവും, വാക്കാലോ രേഖാ മൂലമൊ പരാതി നല്‍കിയില്ലെങ്കില്‍ തിരിഞ്ഞു നോക്കില്ല എന്നു പറയുന്ന മുരളീധരന്‍ രാജാവും നാടു ഭരിക്കുന്ന ഇവിടെയല്ലെ ശരിക്കുള്ള രാജഭരണവും ഫ്യൂഡലിസവും?
Posted by kaalidaasan at 04:53 275 comments: Links to this post
Email ThisBlogThis!Share to TwitterShare to FacebookShare to Pinterest
Newer Posts Older Posts Home
Subscribe to: Posts (Atom)
View my complete profile
പരിസ്ഥിതി തീവ്രവാദവും ശാസ്ത്ര തീവ്രവാദവും